Λευτέρης Πανταζής για σύλληψη Σφακιανάκη: «Κάνει κουμάντο στον εαυτό του, εγώ τον εκτιμώ» | Έθνος\nΛευτέρης Πανταζής και Νότης Σφακιανάκης (Copyright: NDP)\nLIFESTYLE 02.12.2020 15:19 Newsroom\nΟ Λευτέρης Πανταζής μίλησε στην κάμερα της εκπομπής «Ευτυχείτε» του OPEN για τη σύλληψη του Νότη Σφακιανάκη\nΜεγάλος ντόρος έχει ξεσπάσει τις τελευταίες μέρες με αφορμή τη σύλληψη του Νότη Σφακιανάκη κυρίως στα μέσα μαζικής ενημέρωσης, αλλά και στον καλλιτεχνικό κόσμο, ο οποίος καλείται να πει την γνώμη του για το συγκεκριμένο περιστατικό.\nΈνας από αυτούς ήταν και ο Λευτέρης Πανταζής, ο οποίος μίλησε στην κάμερα της εκπομπής «Ευτυχείτε» και μεταξύ άλλων αναφέρθηκε στο συμβάν. «Κάθε άνθρωπος κάνει κουμάντο και διαχείριση στον εαυτό του. Σαν καλλιτέχνη τον εκτιμώ, τον αγαπώ, τον θαυμάζω, τον ξέρω από την Κω. Ήταν μοναχικός είχε τα δικά του πιστεύω» είπε ο τραγουδιστής που στο παρελθόν είχε συνεργαστεί με τον Νότη Σφακιανάκη.\nΔιαβάστε ακόμα: Νότης Σφακιανάκης: Από το ρεκόρ πωλήσεων και τη Χρυσή Αυγή μέχρι τη σύλληψη με κοκαΐνη και όπλο\nΘυμίζουμε ότι ο τραγουδιστής συνελήφθη το βράδυ της περασμένης Κυριακής στο Ελληνικό. Αστυνομικοί τον σταμάτησαν για έλεγχο και έκαναν έρευνα στο αυτοκίνητό του επί της λεωφόρου Βουλιαγμένης, στο ύψος του Ελληνικού. Σύμφωνα με αστυνομικές πηγές, στο εσωτερικό του οχήματος βρέθηκαν δύο γραμμάρια κοκαΐνης, ένα πιστόλι για το οποίο ο τραγουδιστής δεν είχε άδεια και ένα taser (συσκευή ηλεκτρικής εκκένωσης).\nΓια τη σύλληψη του λαϊκού τραγουδιστή, ως νομικός του εκπρόσωπος, μίλησε στην εκπομπή «Ευτυχείτε» του OPEN TV ο δικηγόρος Αλέξης Κούγιας, ενημερώνοντας ότι αναβλήθηκε η προγραμματισμένη για σήμερα, Τετάρτη 2 Δεκεμβρίου, εκδίκαση της υπόθεσης. Κατόπιν συνεννόησης με την αρμόδια υπηρεσία της Εισαγγελίας Αθηνών που προσδιορίζει τις δίκες στην αυτόφωρη διαδικασία, η δικογραφία με κατηγορούμενο τον Νότη Σφακιανάκη δεν θα εισαχθεί σήμερα προς εκδίκαση και η εκδίκασή της αναβάλλεται αορίστως, αφού ο τραγουδιστής έχει αφεθεί ελεύθερος και λόγω κορονοϊού, η φύση της υπόθεση δεν είναι από αυτές, των οποίων επιτρέπεται η εκδίκαση με κυβερνητική απόφαση.\nΠαράλληλα, ο συνήγορος του κυρίου Σφακιανάκη τόνισε ότι ενοχλήθηκε από τη διαπόμπευση του πελάτη του με τις χειροπέδες. «Εγώ προσωπικά είχα μία ένσταση γιατί ανεβλήθη η δίκη για σήμερα. Από τη στιγμή που ο κύριος Σφακιανάκης έμεινε ελεύθερος με την απόφαση του δικαστηρίου δεν υπήρχε κανένας λόγος να εισαχθεί η υπόθεση σήμερα προς εκδίκαση. Ο κύριος Σφακιανάκης έχει 17 χρόνια άδεια οπλοφορίας και οπλοκατοχής. Το όπλο το πήρε γιατί κατοικεί σε μία ιδιαίτερα απομονωμένη περιοχή. Εκείνο το οποίο ο κύριος Σφακιανάκης δεν δέχεται σε καμιά περίπτωση και δεν παραδέχτηκε ποτέ είναι ότι γνώριζε ότι υπήρχε αυτή η ποσότητα ναρκωτικών και ότι την είχε για δική του χρήση - όπως ψευδώς διέρρευσε από την αστυνομία. Σε κάθε περίπτωση όμως φαίνεται ότι υπήρχε μία στοχευμένη ενέργεια εναντίον του. Εμένα με έχει ενοχλήσει αφάνταστα η διαπόμπευση του Νότη Σφακιανάκη με τις χειροπέδες στα δικαστήρια.\nΟι χειροπέδες μπαίνουν στους κατηγορούμενους και στους κρατουμένους μόνο και μόνο για να μην δραπευτεύσουν ή για να μην επιτεθούν στους αστυνομικούς γιατί είναι ιδιαίτερα επικίνδυνοι άνθρωποι και μπορεί να υπάρχει μία οργάνωση αποδράσεως. Όταν βάζεις χειροπέδες στον Νότη Σφακιανάκη και γνωρίζεις ότι θα τον περιμένουν όλες οι τηλεοράσεις και ότι όλη η Ελλάδα περιμένει να τον δει στα δικαστήρια, έχει άλλη σκοπιμότητα. Ούτε στη φυλακή θα πάει ο Σφακιανάκης ούτε θα γίνει κάτι το οποίο θα πρέπει το κοινό - για λόγους σκοπιμότητος και μόνο - να το πληροφορηθεί. Είναι ακραία αστυνομική συμπεριφορά».


Τα... κουνούπια είναι το όπλο κατά του ιού Ζίκα - Ειδήσεις - Νέα Κρήτη\nΤώρα διαβάζετε: Τα... κουνούπια είναι το όπλο κατά του ιού Ζίκα\nΤα... κουνούπια είναι το όπλο κατά του ιού Ζίκα\nΚαθημερινά στις 7 π.μ., ένα φορτηγάκι, κρατώντας χαμηλή ταχύτητα μέσα στην πόλη Πιρασικάμπα της νοτιοανατολικής Βραζιλίας, μεταφέρει ένα πολύτιμο φορτίο με κουνούπια. Περισσότερα από 100.000 από αυτά απελευθερώνονται από τα πλαστικά δοχεία, δραπετεύουν από τα παράθυρα του βαν και ξεκινούν την αναζήτηση συντρόφων.\nΌμως, αυτά δεν είναι συνηθισμένα κουνούπια. Έχουν τροποποιηθεί γενετικά ώστε να μεταφέρουν ένα θανατηφόρο γονίδιο στους απογόνους τους, οι οποίοι πεθαίνουν πριν φτάσουν στην ενηλικίωση. Σε δοκιμή μικρής κλίμακας, η προσέγγιση αυτή φαίνεται να μειώνει τους πληθυσμούς των κουνουπιών κατά τουλάχιστον 80%.\nΤα έντομα-προϊόντα βιοτεχνολογίας μπορούν να αποτελέσουν ένα από τα πιο αποτελεσματικά όπλα στον μακροχρόνιο πόλεμο μεταξύ ανθρώπων και κουνουπιών, στον οποίο κάθε χρόνο χάνουν τη ζωή τους χιλιάδες άνθρωποι. Τα κουνούπια μεταφέρουν την ελονοσία, τον δάγκειο πυρετό και άλλες σοβαρές νόσους και γι' αυτό τα αποκαλούν το πιο θανάσιμο «ζώο» στον κόσμο.\nΗ μάχη έχει γίνει ξαφνικά πιο επιτακτική από ό,τι την περιέγραψε ο Παγκόσμιος Οργανισμός Υγείας, όταν μίλησε για «εκρηκτική» εξάπλωση του κουνουπιού που φέρει τον ιό Ζίκα στη Βραζιλία και σε άλλα μέρη της Λατινικής Αμερικής. Οι ειδικοί λένε ότι χρειάζεται να επιστρατευθούν νέες μέθοδοι, διότι οι κοινές πρακτικές, δηλαδή η χρήση εντομοκτόνων και η απομάκρυνση του λιμνάζοντος ύδατος, όπου αναπαράγονται τα κουνούπια, δεν έχουν αποδειχθεί επαρκείς. «Έπειτα από μάχη 30 ετών, την περασμένη χρονιά στη Βραζιλία είχαμε πάνω από δύο εκατομμύρια κρούσματα δάγκειου πυρετού», αναφέρει ο δρ Artur Timerman, ειδικός στις μεταδοτικές ασθένειες από το Σάο Πάολο.\nΌσον αφορά στις νέες προσπάθειες, εκκρεμεί να αποδειχθεί η αποτελεσματικότητά τους, και κάτι τέτοιο θα πάρει μερικά χρόνια. Μια εναλλακτική μέθοδος του ελέγχου των κουνουπιών αποτελεί ένα εμβόλιο κατά του Ζίκα, το οποίο όμως δεν αναμένεται να κυκλοφορήσει σύντομα. Οι ειδικοί λένε ότι για την ώρα οι βέλτιστοι τρόποι πρόληψης είναι η εντατικοποίηση της χρήσης των παλαιών μεθόδων ελέγχου των κουνουπιών και η μείωση της πιθανότητας να τσιμπηθεί κάποιος από κουνούπι, χρησιμοποιώντας εντομοαπωθητικά και φορώντας μακρυμάνικα ρούχα.\nΕπίσης, συμβουλεύουν τις γυναίκες να μη μείνουν έγκυοι ή εάν ήδη εγκυμονούν να αποφύγουν τις πληγείσες περιοχές, αφού υπάρχουν έντονες υποψίες πως ο ιός οδηγεί στη γέννηση παιδιών με ανωμαλίες, όπως μικροκεφαλία και εγκεφαλικές βλάβες.\nΤο βασικό είδος κουνουπιού που μεταφέρει τον ιό Ζίκα, όπως και τον δάγκειο, τον ιό Τσικουνγκούνια και τον ιό του κίτρινου πυρετού, είναι το Aedes aegypti, ένας ιδιαίτερα πανούργος εχθρός. Προτιμά τις αστικές περιοχές και τσιμπά συνήθως ανθρώπους, με αποτέλεσμα να είναι ιδιαίτερα αποτελεσματικό στη μετάδοση ασθενειών. Τσιμπάει την ημέρα, με αποτέλεσμα οι κουνουπιέρες -ένας κοινός τρόπος προστασίας απέναντι στα κουνούπια που μεταφέρουν την ελονοσία και «χτυπούν» τη νύχτα- να μη φέρνουν αποτελέσματα. Αναπαράγεται σε μικρά δοχεία νερού, όπως γλάστρες, τενεκεδάκια και λάστιχα που συγκρατούν το νερό της βροχής.\n«Εχω δει κουνούπια aedes aegypti να ζευγαρώνουν μέσα σε χρησιμοποιημένα κουτάκια αναψυκτικού», σημειώνει ο Joseph M. Conlon, τεχνικός σύμβουλος της αμερικανικής Ένωσης Ελέγχου Κουνουπιών.\nΤα γενετικώς τροποποιημένα κουνούπια Aedes aegypti αναπτύχθηκαν από τη βρετανική εταιρεία Oxitec, με σκοπό να πολεμήσουν τον δάγκειο, μπορούν όμως να χρησιμοποιηθούν και για να περιοριστεί η μετάδοση του Ζίκα.\nΑπό τον περασμένο Απρίλιο, απελευθερώνονται τέτοια κουνούπια σε μια γειτονιά της Πιρασικάμπα, όπου κατοικούν 5.000 άνθρωποι. Σύμφωνα με την εταιρεία, έως το τέλος του 2015, παρατηρήθηκε μείωση της τάξεως του 82% στις προνύμφες άγριων κουνουπιών, σε αντίθεση με τις προνύμφες που κληρονόμησαν το θανατηφόρο γονίδιο. Η Oxitec και ο δήμος της Πιρασικάμπα αποφάσισαν τον Ιανουάριο να επιμηκύνουν το πρόγραμμα για έναν ακόμη χρόνο και θα το επεκτείνουν ώστε να καλύψει μια περιοχή στην οποία κατοικούν 60.000 άνθρωποι.\nΗ εταιρεία, η οποία πέρυσι εξαγοράστηκε από την αμερικανική εταιρεία βιοτεχνολογίας Intrexon, ονομάζει το δημιούργημά της «φιλικό Aedes aegypti» και επισημαίνει πως απελευθερώνει μόνο αρσενικά κουνούπια, τα οποία δεν τσιμπούν. Επίσης, λέει ότι η λύση αυτή είναι φιλική προς το περιβάλλον διότι στοχεύει σε ένα μόνο είδος, ενώ οι χημικοί ψεκασμοί επηρεάζουν πολλούς τύπους οργανισμών.\nΤα μολύνουν... με βακτήριο\nΜια άλλη προσέγγιση, η οποία δοκιμάζεται σε μια γειτονιά του Ρίο ντε Τζανέιρο, είναι η μόλυνση των κουνουπιών με Wolbachia, ένα βακτήριο που δεν θα τα έπληττε σε φυσιολογικές συνθήκες. Με το που μολύνονται τα κουνούπια παύουν να κολλούν και να μεταφέρουν ιούς με την ίδια ευκολία. Τα βακτήρια αυτά μπορούν να «περάσουν» στην επόμενη γενιά μέσω των αυγών, οπότε διαδίδονται μέσα στον πληθυσμό των κουνουπιών.\n«Το καλό αυτής της μεθόδου είναι ότι είναι βιώσιμη, φτάνει να την εισαγάγει κανείς στο περιβάλλον και μετά προσφέρει συνεχή προστασία», υποστηρίζει ο Scott O' Neill από το πανεπιστήμιο Monash της Αυστραλίας και επικεφαλής του προγράμματος «Eliminate Dengue» («Εξάλειψε τον δάγκειο»), το οποίο εφαρμόζει την προσέγγιση με το Wolbachia και χρηματοδοτείται από το Ιδρυμα Bill & Melinda Gates, μεταξύ άλλων.\nΟ δρ Paulo Gadelha, πρόεδρος του Ιδρύματος Oswaldo Cruz, ενός ερευνητικού ινστιτούτου υπό το βραζιλιάνικο υπουργείο Υγείας, λέει ότι τα αρχικά αποτελέσματα της μεθόδου στη χώρα του ήταν ικανοποιητικά και ότι υπάρχουν σχέδια να δοκιμαστεί σε μεγαλύτερη κλίμακα.


Το παρακάτω κείμενο έδωσε ένας Ιεραπετρίτης μαθητής στην τοπική μας εφημερίδα.\nΝα μη δημοσιεύονται οι βαθμολογίες\nΑξιότιμοι κύριοι εκδότες και δημοσιογράφοι\nΕίμαι ένας Ιεραπετρίτης απόφοιτος της Γ’ Λυκείου. Μόλις τελείωσα τη μάχη μου κι εγώ με τις πανελλήνιες εξετάσεις. Περιττή, χωρίς νόημα μάχη. Δύσκολη, ανυπόφορη, γιατί δεν είχα κίνητρο για να αντέξω και να προχωρήσω με δύναμη. Πολλές φορές πήγα να λυγίσω. Και πολλοί άλλοι συμμαθητές μου. Τι να μας δώσει δύναμη; Το ζοφερό μας μέλλον; Η ανεργία; Οι σχολές χωρίς αντίκρισμα;\nΤελικά ξέρετε γιατί παλεύουμε; Γιατί είναι καθιερωμένο στις συνειδήσεις των ανθρώπων της κοινωνίας μας, τους δασκάλους και τους γονείς μας ότι πρέπει να μπαίνουμε στο Πανεπιστήμιο μετά το σχολείο. Γιατί όλοι περιμένουν να αποδείξουμε ότι αξίζουμε κάτι μόνο με αυτό τον τρόπο. Έτσι, σε λίγο οι βαθμολογικές μας επιδόσεις θα γίνουν ΤΟ ΘΕΜΑ συζήτησης σε όλη την πόλη μας (και στις άλλες βέβαια πόλεις του νομού μας). Τα ονόματά μας θα λανσάρονται στην εφημερίδα, η οποία θα κυκλοφορεί από σπίτι σε σπίτι, από γραφείο σε γραφείο, από καφετέρια σε καφετέρια και πάει λέγοντας. Και όλα αυτά τα σχόλια, τα πικρόχολα, τα απαξιωτικά, τα απορριπτικά που ακούγονται κάθε χρονιά (γιατί από την Α’ Γυμνασίου μας κυνηγά εφιαλτικά αυτό το πράγμα) ήρθε η ώρα να τα ακούσουμε πάλι, αλλά αυτή τη φορά σε διαστάσεις πολύ μεγαλύτερες.\nΤελικά, ξέρετε όλοι εσείς, που πριν τις εξετάσεις μας δίνατε συμβουλές να μην έχουμε άγχος, να μη θεωρούμε ότι οι πανελλήνιες είναι το παν κ.λπ., ότι αυτή είναι η στιγμή του μεγαλύτερου άγχους για μας; Η στιγμή που χωρίς τη θέλησή μας προσωπικά μας δεδομένα θα είναι αναρτημένα παντού και θα λογοδοτούμε – έστω και έμμεσα – σε ανθρώπους που δε μας γνωρίζουν και οι οποίοι με κανένα τρόπο δε θα ήθελαν τα δικά τους προσωπικά δεδομένα να είναι προς κοινή θέα και κριτική…\nΑλήθεια, ως ενήλικες πια, δεν έχουμε το δικαίωμα να ζητήσουμε να μην κατατίθενται δημοσίως οι επιδόσεις μας στις πανελλήνιες, οι προσωπικοί μας στόχοι; Θα μπορούσατε εσείς, με την άρνησή σας να ανακοινώσετε τα αποτελέσματα στην εφημερίδα σας, να μας αφήσετε να χαρούμε ή να λυπηθούμε για τα αποτελέσματα με τους δικούς μας ανθρώπους;\nΕκ μέρους μας είναι μια μεγάλη ΠΑΡΑΚΛΗΣΗ. Ας σταματήσει πια αυτός ο «θεσμός» της δημοσιοποίησης των βαθμολογικών επιδόσεών μας. Ο μαθητής αξιολογείται μέσα στο σχολείο του, όπως και κάθε εργαζόμενος για τις εργασιακές του επιδόσεις αξιολογείται στο χώρο της δουλειάς του. Κανείς εργαζόμενος δε θα ήθελε εργαζόμενος να κρίνονται\nΠΟΥ ΘΕΛΕΙ ΝΑ ΕΧΕΙ\nΣημ: Αν θέλετε να δημοσιοποιήσετε αυτή την επιστολή δεν έχω καμιά αντίρρηση. Και αν δεν την υπογράφω επωνύμως, είναι γιατί η ανωνυμία μου εκφράζει και εκπροσωπεί ένα μεγάλο αριθμό συμμαθητών μου - των περισσότερων νομίζω.\nΑν κάποιος διαβάσει επιπόλαια αυτό το κείμενο, ίσως παρεξηγήσει την πρόθεση του μαθητή, θεωρώντας ότι το αίτημα για τη μη δημοσίευση των βαθμολογικών επιδόσεων, έγινε προκειμένου να σκαπουλάρει την κριτική από το περιβάλλον του, επειδή απέτυχε...\nΔεν νομίζω καν να απέτυχε. Με λίγα λόγια νομίζω ότι ο σκοπός της συγγραφής αυτού του κειμένου δεν έχει στο βάθος του καμιά "ιδιοτέλεια".\nΑντιθέτως θεωρώ το κείμενο κοινωνικό. Μια κοινωνική διαμαρτυρία, από τη σκοπιά των παιδιών που κάποτε υπήρξαμε όλοι μας. Μόνο που όταν περάσαμε από αυτή την δύσκολη ηλικία...(πιθανά επειδή θέλαμε γρήγορα να τη ξεχάσουμε), την συνδέσαμε με κάποια φαντασιακά "ξέγνοιαστα" χρόνια. Η σύνδεση αυτή είναι το ζωτικό μας ψεύδος. Ένα ψεύδος δηλαδή που έχουμε ανάγκη να το αποδεχθούμε. Γιατί αλλιώς θα μελαγχολήσουμε που τα χρόνια της νιότης μας, τα χρόνια που είμαστε πιο δυνατοί πιο υγιείς και πιο οραματιστές από ποτέ, τα περάσαμε μέσα στον κοινωνικό εξαναγκασμό του ολοήμερου διαβάσματος και άγχους.\nΣτην ζούγκλα ακραίου ανταγωνισμού που ζούμε, τα "ξέγνοιαστα" χρόνια τελειώνουν (τουλάχιστον για τα παιδιά των λαϊκών οικογενειών) με το πέρας της πρώτης παιδικής ηλικίας. Αμέσως μετά τις πρώτες τάξεις του Δημοτικού, το καθηκοντολόγιο αυξάνει εκθετικά. Με αποκορύφωση τις τάξεις του Λυκείου, στις οποίες η γνώση έχει πάψει να είναι χαρά, παιχνίδι κι αναζήτηση, και καταντά μια στρατιωτικού τύπου πειθαρχημένη απομνημόνευση, μόνο όσων πληροφοριών χρειάζονται για να εισαχθεί κανείς στην τριτοβάθμια.\nΤο κείμενο του μαθητή από αυτή τη σκοπιά, εκτός από συναισθηματική εξομολόγηση, αποκτά και πολιτικές διαστάσεις: Τι σχολείο θέλουμε, για να μεταφέρει πια γνώση, με ποιο τρόπο και για ποιο λόγο.\nΒέβαια όπως αναφέρει κι ο συγγραφέας του, ο κυρίαρχος λόγος ύπαρξης του κειμένου είναι η περιφρούρηση της προσωπικής αξιοπρέπειας. Για μένα που είμαι κομμουνιστής η αξιοπρέπεια δεν συμβαδίζει πάντα με την ανωνυμία. Όμως στη συγκεκριμένη περίπτωση θεωρώ ότι η δημοσίευση των προσωπικών επιδόσεων (και όχι προσωπικών δεδομένων όπως εσφαλμένα αναφέρει ο αρθρογράφος) δεν εξυπηρετεί ούτε τον "επιτυχόντα" ούτε τον "αποτυχόντα". Τον "αποτυχόντα" τον συνθλίβει μέσα από μια διαδικασία υποτίμησης των προσπαθειών του, από μια κοινωνία που διψάει για "πετυχημένους"... Τον δε "επιτυχόντα" δεν τον ωφελεί σε τίποτα η επιβράβευση εκτός από το να το κάνει υπερόπτη και αλαζόνα.\nΊσως λοιπόν να είναι καλύτερα οι πανελλαδικές εξετάσεις να μας προσφέρουν ανώνυμα στατιστικά δεδομένα που θα μας παρέχουν πληροφορίες για το πώς θα βελτιωθεί το εκπαιδευτικό σύστημα, πληροφορίες για τις τοπικές ή ταξικές ανισότητες που αναπαράγει, πληροφορίες για το πόσο βαθιά είναι η αντίληψη των γνωστικών αντικειμένων κλπ.\nΜπράβο λοιπόν στο παιδί που συνέγραψε το παραπάνω κείμενο. Και μόνο που πήγε η σκέψη του κόντρα στο καθιερωμένο, σε αυτό που αναπαράγεται χρόνια τώρα χωρίς λόγο και αντίλογο...σημαίνει ότι ο πιτσιρικάς έχει ριζοσπαστική σκέψη. Έχει σκέψη διαλεκτικής αμφισβήτησης και άρα ανεξάρτητα του τι θα δείξουν οι βαθμοί η σχέση του με τη γνώση προβλέπεται εξαιρετική.\nΗ ΙΣΤΟΡΙΑ ΤΟΥ ΧΡΕΟΥΣ ΜΑΣ ή αλλιώς........... Η ΙΣΤΟΡΙΑ ΤΟΥ ΣΥΓΧΡΟΝΟΥ ΕΛΛΗΝΙΚΟΥ ΚΡΑΤΟΥΣ\nΈνας αγαπημένος μου μπλόγκερ έκατσε και δημιούργησε, μια πολύ χρήσιμη ανασκόπηση της Ελληνικής ιστορίας βγαλμένη από την εξέλιξη του κρατικού μας χρέους. Μια ιστορία υποτέλειας, εκμετάλλευσης και τρόμου όπως ο ίδιος την τιτλοφορεί, της οποίας ένα απόσπασμα θα προβάλει ο "βυσσινόκηπος".\nΠερισσότερα στο http://tetrafarmakos.blogspot.com/\nΈνα προοδευτικό αίτημα όπως η λειτουργία "ΟΛΟΗΜΕΡΟΥ ΣΧΟΛΕΙΟΥ" ενσωματώνεται από το εκπαιδευτικό μας σύστημα ως αντιδραστική καρικατούρα\nΤΟ «ΝΕΟ» ΣΧΟΛΕΙΟ ΒΛΑΠΤΕΙ ΑΝΕΠΑΝΩΡΘΩΤΑ ΤΗΝ ΠΑΙΔΙΚΗ ΗΛΙΚΙΑ\nΤο Υπουργείο Παιδείας, μ΄ ένα έγγραφό του στις 28/5/2010 με την ένδειξη «Απόφαση», αποφάσισε και διέταξε τον ορισμό 800 Δημοτικών Σχολείων με ενιαίο αναμορφωμένο εκπαιδευτικό πρόγραμμα. Παράλληλα με δύο άλλες αποφάσεις του, ορίζει συγκεκριμένες διαδικασίες για την υλοποίηση των στόχων του στα 800 σχολεία και καθορίζει το αναμορφωμένο διδακτικό ωράριο και το ωρολόγιο πρόγραμμα των 800 σχολείων, αγνοώντας πλήρως τους εκπαιδευτικούς.\nΣύμφωνα με το νέο ωρολόγιο πρόγραμμα με εντελώς αντιπαιδαγωγικό και αυθαίρετο τρόπο χωρίς καμιά παιδαγωγική και επιστημονική τεκμηρίωση, εισάγει στην Α΄ Δημοτικού το μάθημα των Αγγλικών και το μάθημα Τεχνολογίες Πληροφορίας και Επικοινωνίας (ΤΠΕ) για 2 ώρες εβδομαδιαίως. Βάζουν παιδιά που ακόμα δεν έχουν κατακτήσει το βασικό μηχανισμό ανάγνωσης και γραφής της μητρικής τους, να μάθουν μια ξένη γλώσσα! Στην πραγματικότητα όχι μόνο δε θα μάθουν σωστά και καλά την ξένη γλώσσα αλλά θα δημιουργήσουν στους μικρούς μαθητές συγχύσεις και στην εκμάθηση της μητρικής τους γλώσσας, η οποία δεν αποτελεί απλά μέσο επικοινωνίας αλλά μέσο λόγου, δηλαδή σκέψης. Υπάρχουν τεκμηριωμένες μελέτες για την ανάγκη ύπαρξης στέρεου γλωσσικού υπόβαθρου της μητρικής γλώσσας προκειμένου να στηριχθεί και να έχει ουσιαστικό αποτέλεσμα η διδασκαλία μιας ξένης γλώσσας. Χρόνια τώρα όλοι οι δάσκαλοι αλλά και οι Σχολικοί Σύμβουλοι, λέμε στους γονείς να αρχίζουν την ξένη γλώσσα μετά τη Β΄ τάξη του Δημοτικού για να έχει κατακτηθεί ένα σχετικά ανεβασμένο επίπεδο γνώσης της μητρικής γλώσσας, που είναι η βάση για την οργάνωση της σκέψης.\nΤα ίδια και χειρότερα ισχύουν και για την εισαγωγή του μαθήματος Τ.Π.Ε στην Α΄ Δημοτικού. Αυτό θα αποσυντονίσει πλήρως τα παιδιά από τα 6 τους χρόνια. Το παιδί βοηθιέται απ΄ αυτή τη διαδικασία στο σχολείο για την υγιή διαμόρφωση της προσωπικότητάς του; Η απάντηση είναι, όχι. Η εκμάθηση της χρήσης υπολογιστών από την Α΄ Δημοτικού θα απομονώσει συναισθηματικά και σωματικά το παιδί σε μια ηλικία που η κοινωνικοποίηση είναι ένα κυρίαρχο μέσο ανάπτυξής του. Η εισαγωγή του μαθήματος Τ.Π.Ε θα έρθει σε αντίθεση με τη φύση του παιδιού αυτής της ηλικίας , θα το αλλοτριώσει και «η αλλοτρίωση είναι για την παιδαγωγική βαρύτατο αμάρτημα και εγκληματική ενέργεια» Χρ. Φράγκος, «Ψυχοπαιδαγωγική». Η διεθνής εμπειρία έχει δείξει ότι η γενικευμένη χρήση των υπολογιστών από μικρή ηλικία όχι μόνο δεν επέλυσε προβλήματα στη μαθησιακή εξέλιξη των παιδιών, αλλά συνδέεται με στρεσογόνες διαταραχές εξαιτίας της πρώιμης χρήσης Η/Υ, προβλήματα όρασης, μυοσκελετικά προβλήματα κ.ά. καθώς στην παιδική ηλικία δεν έχει ολοκληρωθεί η λειτουργία των ανθρώπινων οπτικών οργάνων, δεν έχει επέλθει πλήρης σωματική ανάπτυξη. Επιπλέον οι Η/Υ απομονώνουν συναισθηματικά και σωματικά τα παιδιά από την άμεση εμπειρία, από το φυσικό και κοινωνικό κόσμο.\nΤο μεγάλο ερώτημα που προκύπτει είναι γιατί το Υπουργείο Παιδείας ξέροντάς τα όλ΄ αυτά προωθεί αυτές τις αντιπαιδαγωγικές πρωτοβουλίες; Η απάντηση βρίσκεται στις αποφάσεις της Ε.Ε. που πρέπει να υλοποιήσει η κυβέρνηση του ΠΑΣΟΚ χωρίς να λογαριάσει τις επιπτώσεις που θα έχουν στους μικρούς μαθητές. Η Ε.Ε δεν ενδιαφέρεται για την ολόπλευρη γνώση και μόρφωση των μαθητών αλλά να αποκτήσουν οι μαθητές τις περιβόητες 8 δεξιότητες που πρέπει να εντάσσονται στα εκπαιδευτικά συστήματα. Συγκεκριμένα πρόκειται για μια συρραφή στοιχειωδών γνώσεων και χρηστικών δεξιοτήτων. Ανάμεσα σ΄ αυτές τις 8 δεξιότητες είναι και η στοιχειώδης επικοινωνία σε ξένες γλώσσες και η ψηφιακή ικανότητα. (Σύσταση του Ευρωπαϊκού Κοινοβουλίου και Συμβουλίου σχετικά με τις βασικές ικανότητες της δια βίου μάθησης 2006/962/ ΕΚ). Θέλουν τους σημερινούς μαθητές μισομορφωμένους με δεξιότητες κατάλληλες για ένα φτηνό και ευέλικτο εργατικό δυναμικό που θα μπορεί ν΄ αλλάζει δουλειές ανάλογα με τις ανάγκες του κεφαλαίου. Οι εργαζόμενοι, πλέον σύμφωνα με την πολιτική της ΕΕ για την «κινητικότητα» των εργαζομένων θα ζητιανεύουν δουλειά σ΄ όλη την Ευρώπη.\nΜε την αναμόρφωση του Ολοήμερου Προγράμματος στα 800 Σχολεία δίνεται η δυνατότητα να διαφοροποιείται το πρόγραμμα σε κάθε σχολείο , ανάλογα με τις δυνατότητες της κάθε σχολικής μονάδας. Επιδίωξη της κυβέρνησης είναι να επεκταθεί η διαφοροποίηση σε όλο το «νέο» σχολείο και στο βασικό πρόγραμμα με στόχο την κατάργηση του ενιαίου προγράμματος. Έτσι άλλα θα διδάσκονται τα παιδιά της αστικής τάξης στα σχολεία που βρίσκονται σε οικονομικά εύρωστες περιοχές της χώρας και άλλα τα παιδιά που προέρχονται από λαϊκά στρώματα και ζουν σε υποβαθμισμένες οικονομικά περιοχές της χώρας. Αυτό σε συνδυασμό με την αποκέντρωση και την υπαγωγή των σχολείων στους δήμους, μετά την υλοποίηση του «Καλλικράτη», θα δώσει το οριστικό χτύπημα στο δημόσιο σχολείο και θ΄ ανοίξει το δρόμο στο σχολείο της «αγοράς» όπως επιδιώκει η κυβέρνηση. Σχολεία που οι δήμοι δε θα έχουν χρήματα για να καλύψουν τις λειτουργικές ανάγκες τους θα απευθύνονται ή στις επιχειρήσεις για να βρουν χορηγό ή θα αναγκάζουν τους γονείς να πληρώνουν δίδακτρα στο δημόσιο σχολείο!\nΣήμερα είναι καθήκον μας να απαντήσουμε επιθετικά και να πούμε ότι το ζήτημα για μας τους εκπαιδευτικούς, για κάθε λαϊκή οικογένεια, για κάθε γονιό είναι να διεκδικήσουμε ένα σχολείο δημόσιο, δωρεάν, που να δίνει ολόπλευρη μόρφωση σ΄ όλους τους μαθητές. Να κατευθύνουμε την πάλη μας για μια κοινωνία, όπου οι ανάγκες του λαού για μόρφωση των παιδιών του θα είναι στις βασικές προτεραιότητες του κράτους. Καλούμε τους Συλλόγους Διδασκόντων των προτεινόμενων σχολείων να εναντιωθούν και να αποφασίσουν να απορρίψουν τα νέα μέτρα.\nΓια το ΠΑΜΕ ΕΚΠΑΙΔΕΥΤΙΚΩΝ


By Milos Mitrovic / Published on: July 29, 2019\nΟι κυβερνήσεις της Σερβίας και της Βοσνιακής οντότητας Δημοκρατία της Σρπσκα (RS) δεν εγκατέλειψαν την ιδέα ότι «όλοι οι Σέρβοι πρέπει να ζουν σε ένα κράτος», ένα σλόγκαν της δεκαετίας του 1990 που προκάλεσε, μεταξύ άλλων, την κατάρρευση της πρώην Γιουγκοσλαβίας, σύμφωνα με τον Balsa Bozovic -μέλος του Δημοκρατικού Κόμματος (DS) στο σερβικό κοινοβούλιο.\nΣε συνέντευξή του στο Radio Free Europe (RFE), ο Bozovic δήλωσε ότι η ηγεσία της RS διοικεί με «εγωισμό».\n«Στο Βελιγράδι, η κατάσταση είναι κάπως πιο ευνοϊκή, διότι βρίσκεται υπό τον αυστηρό έλεγχο της Ευρωπαϊκής Επιτροπής (ΕΚ)», σημείωσε, υπενθυμίζοντας την πρόσφατη αρνητική έκθεση της Κομισόν για τη Σερβία όσον αφορά τους τομείς των ανθρωπίνων δικαιωμάτων και του κράτους δικαίου.\nΟ Bozovic συνέκρινε τη σημερινή κατάσταση στη Σερβία με την κατάσταση της χώρας από τη δεκαετία του 1990, υπό την ηγεσία του Slobodan Milosevic. «Η μόνη διαφορά είναι το γεγονός ότι εκείνη την εποχή είχαμε πόλεμο. Τώρα, δεν έχουμε πολέμους, αλλά ο Vucic έχει τους δορυφόρους του στην περιοχή, όπως ακριβώς είχε και ο Milosevic στις πρώην γιουγκοσλαβικές δημοκρατίες».\n«Παρά την πολιτική του μακροζωία, ο Dodik είναι πλέον απόλυτα υπό τον έλεγχο του Aleksandar Vucic. Χωρίς αυτόν (τον Vucic), ο Dodik δεν μπορεί να πάρει καμία πολιτική απόφαση», σημείωσε.\nΟ Drasko Stanivukovic, αντιπολιτευόμενος βουλευτής στο κοινοβούλιο της RS, δήλωσε στο Radio Free Europe ότι έχει περάσει αρκετές μέρες σε κράτηση κατά τις πρώτες ημέρες του 2019. Κατηγορήθηκε για παραβάσεις, αλλά ο ίδιος δήλωσε ότι οι αρχές της RS τον διώκουν για πολιτικούς λόγους. Μεταξύ άλλων, κατηγορήθηκε ότι είναι επαναστάτης και προετοίμαζε πραξικόπημα.\n«Το καθεστώς του Aleksandar Vucic το κάνει αυτό με πολύ πιο ασεβή και βάναυσο τρόπο», δήλωσε ο Bozovic, σχολιάζοντας τη δήλωση του Stanivukovic, «επειδή η μαφία δρα εκ μέρους του, όχι η αστυνομία»./ibna


Προπόνηση με Βουρτζούμη και κάλεσμα - Sportcyclades.gr\nΕπίσης η ομάδα του νησιού καλεί τον κόσμο να δώσει σήμερα στις 18:00 το παρών στο παιχνίδι που θα κρίνει την πρωτιά του ομίλου με αντίπαλο τα Φανάρια.\nΤην τελευταία τους προπόνηση πριν τις γιορτές του Πάσχα θα κάνουν οι μικροί μας αθλητές αυτό το Σάββατο.\nΑπό τις 12:00 έως τις 14:00 οι αθλητές των ακαδημιών μας πέρα από την κανονική τους προπόνηση θα έχουν την δυνατότητα να βγάλουν φωτογραφίες και να γνωρίσουν από κοντά την μεγάλη μεταγραφή της ομάδας μας κ. Βουρτζούμη Βαγγέλη ο οποίος θα παρευρεθεί στην τελευταία προπόνηση των ακαδημιών μας πριν τις γιορτές.\nΟι μικροί μας αθλητές που δεν έχουν προπόνηση το Σάββατο μπορούν να έρθουν και εκείνοι να φωτογραφηθούν και να γνωρίσουν από κοντά τον κ. Βουρτζούμη που μας τιμά με την παρουσία του στο νησί μας και στην ομάδα μας.\nΓια την τελευταία αγωνιστική της κανονικής περιόδου γίνεται το παιχνίδι που κρίνει την πρωτιά του ομίλου.\nΣτο δρόμο της ομάδας μας προς το Final4 σας περιμένουμε όλους στο γήπεδο.\nΠερισσότερα σε αυτή την κατηγορία: « Με το ένα πόδι στο F4 ο Περιστεριώνας Η τελευταία ...selfie »


Κριτική - Κριτικές για Toms - Flagship Thessaloniki, Θεσσαλονίκη, Ελλάδα - Tripadvisor\nΔραστηριότητες κοντά σε: Toms - Flagship Thessaloniki\nΚριτική - Toms - Flagship Thessaloniki\nΝο 10 από 63 Ψώνια - Θεσσαλονίκη\nΤσιμισκή 22, Θεσσαλονίκη 546 24, Ελλάδα\n“Ωραίος καφές, ήρεμο περιβάλλον ”\nΑν ήταν μεγαλητερος ο χώρος με κάποια extra διακόσμηση θα έβαζα 5/5. Ωραίος καφές. Είναι και τα... διαβάστε περισσότερα\nΤο έχω επισκεφτεί αμέτρητες φορές . Πολύ καλό !!! Ειδικά για όσους ψάχνουν κάποιο χώρο για διάβασμα... διαβάστε περισσότερα\nΚριτική για: Toms - Flagship Thessaloniki\nΥπέροχη διακόσμηση και χαλαρωτική ατμόσφαιρα. Τα ροφήματα ωραία και το προσωπικό πολυ φιλικό. Έχει γίνει ένα από τα αγαπημένα μου μέρη.\nΡωτήστε το χρήστη anniekaragiannh για το Toms - Flagship Thessaloniki\n1 Ευχαριστούμε, anniekaragiannh\nΩραίος καφές, ήρεμο περιβάλλον\nΑν ήταν μεγαλητερος ο χώρος με κάποια extra διακόσμηση θα έβαζα 5/5. Ωραίος καφές. Είναι και τα υποδήματα Tom's που μπορείς να κοιτάξεις, να αγοράσεις και επίσης αγοράζοντας 1 ζευγάρι, κάνεις δώρο 1 ζευγάρι παπούτσια σε κάποιο παιδί που το έχει ανάγκη! Πολύ γλυκιά χειρονομία.\nΡωτήστε το χρήστη anonimos86 για το Toms - Flagship Thessaloniki\n3 Ευχαριστούμε, anonimos86\nΦανταστικός καφές! Εξαιρετική ποιότητα!Εξυπηρετικό και πολύ φιλικο προσωπικό! Μπράβο! Να συνεχίσετε έτσι! Επισης,\nεκτός από καφέ, το κατάστημα φιλοξενεί ολοκληρωμένη συλλογή από παπούτσια, τσάντες και γυαλιά TOMS. Όλα υπέροχα!\nΡωτήστε το χρήστη Ap1299 για το Toms - Flagship Thessaloniki\n2 Ευχαριστούμε, Ap1299\nΤο έχω επισκεφτεί αμέτρητες φορές .\nΕιδικά για όσους ψάχνουν κάποιο χώρο για διάβασμα ο κάτω όροφος είναι ιδανικός .\nΡωτήστε το χρήστη Foodtourgr για το Toms - Flagship Thessaloniki\nΙδιαίτερο περιβάλλον - Ιδανικό για φοιτητές\nΠρόκειται για μια καφετέρια με ιδιαίτερα ξεχωριστό και ζεστό περιβάλλον. Εάν επιθυμείς έναν γρήγορο καφέ, ένα ωραίο σνακ ή γλυκό το προτείνω ανεπιφύλακτα. Κατά την γνώμη μου είναι ιδανικό για παρέες νέων και φοιτητές καθώς έχει ένα ‘casual’ (χαλαρό) ύφος (+ευχάριστος χώρος για διάβασμα με χαλαρή μουσική). Τιμές σχετικά καλές. Από τα αγαπημένα μου μαγαζιά στη Θεσσαλονίκη!\nΡωτήστε το χρήστη nikoleta_kl για το Toms - Flagship Thessaloniki\n1 Ευχαριστούμε, nikoleta_kl\nΠαιδότοπος για εναλλακτικούς\nΘεόξινος εσπρέσο! Σε παρατήρηση μας μας είπαν ότι ο καλός εσπρέσο είναι έτσι, είναι θέμα γούστου. ΟΚ αυτοί ξέρουν καλύτερα! Κάποια μέρα θα πρέπει να μάθουν και τους Ιταλούς να πίνουν εσπρέσο.\nΣυμπαθητικός χώρος που ήταν γεμάτος με χαριτωμένα παιδάκια που ουρλιάζανε και χοροπηδούσανε στα καθίσματα, γύρω από τα τραπέζια. Χαλαροί ήταν μόνο οι θαμώνες που είχαν ακουστικά στα αυτιά και ήταν αφοσιωμένοι στα laptop τους και οι γονείς (εναλλακτικοί κυρίως) που είχαν κλεισμένα τα καημένα κουτσούβελα για πολλές πολλές μέρες στα διαμερίσματα και απολάμβαναν αγγελούδια τους, ευτυχισμένοι μάλλον που γλύτωναν τα έπιπλα τους από το μένος των καταπιεσμένων-φυλακισμένων τέκνων!\nΟυφ το επισκεφτήκαμε κι αυτό. Κι άλλο κακό να μην μας βρει!\nΡωτήστε το χρήστη geonakas για το Toms - Flagship Thessaloniki


Από θέση ισχύος η νέα συμφωνία ένδυσης - Παναθηναϊκός - SPORT 24\nΑπό θέση ισχύος η νέα συμφωνία ένδυσης\nΕπιμέλεια: Μπάμπης Τσιμπίδας Δημοσίευση: 09 Σεπ. 2016 10:07\nΗ συνεργασία με την PUMA θα ολοκληρωθεί στο τέλος της σεζόν, αλλά στον Παναθηναϊκό θα συμφωνήσουν μόλις διαμορφωθούν οι πιο ευνοϊκές συνθήκες διαπραγμάτευσης. Διαβάστε στο Sport24.gr.\nΗ συνεργασία του Παναθηναϊκού με την PUMA δεν πρόκειται να συνεχιστεί μετά τη λήξη της σεζόν 2016-2017, δηλαδή τον Ιούνιο του 2017. Η ΠΑΕ και η εταιρία ένδυσης δεν έχουν μείνει ικανοποιημένες και αποφάσισαν κοινή συναινέσει να μην εξαντλήσουν την τριετή σύμβαση που είχαν συνάψει τον Ιούλιο του 2015.\nΕξυπακούεται πως το εμπορικό τμήμα του Παναθηναϊκού θα αναζητήσει νέο χορηγό αθλητικού υλικού για το μέλλον και ήδη, έχουν διεξαχθεί προκαταρκτικές συζητήσεις με εταιρίες όπως οι NIKE, Macron, ενώ ενδιαφέρον φέρεται να έχει εκδηλώσει η Umbro.\nΩστόσο, επικρατεί η άποψη να μην βιαστεί η διοίκηση να δεσμευτεί από νωρίς, προσδοκώντας στη διαμόρφωση ευνοϊκών συγκυριών στη διάρκεια της σεζόν. Κάτι που μεταφράζεται σε μία καλή πορεία του Europa League και στη διεκδίκηση του τίτλου του πρωταθλητή στη Superleague.\nΗ ανασυγκρότηση του ρόστερ και η ένταξη αναγνωρισμένων ποδοσφαιριστών όπως οι Λεντέσμα, Ιμπάρμπο και Σάμπα, σε συνδυασμό με την παρουσία των Μπεργκ, Λέτο, Ζέκα κ.α. αναβαθμίζει το brand name του Παναθηναϊκού και δημιουργεί ιδανικότερες συνθήκες διαπραγμάτευσης σε σύγκριση με δύο χρόνια πριν.\nΕφόσον επανεμφανιστεί ο Panathinaikos στην Ευρώπη και αρχίσει η ανακαίνιση του "Απόστολος Νικολαΐδης" με την αύξηση της χωρητικότητας, τότε ο Παναθηναϊκός θα έχει μεγαλύτερο πρεστίζ και ανεβασμένη εμπορικότητα.\nΑυτό έχει συζητηθεί στις συσκέψεις του Γιάννη Αλαφούζου και των συνεργατών του και έχουν καταλήξει να περιμένουν, για να διαπραγματευτούν από θέση ισχύος. Παράλληλα, η συμφωνία που θα επιλέξουν, θα προβλέπει τη χορήγηση αθλητικού υλικού και ένα σημαντικό χρηματικό ποσό.


Γάμος - υπερπαραγωγή για τον γιο του Ιβάν Σαββίδη στη Θεσσαλονίκη! - Tlife.gr\n22.05.2016 | 12:49\nΓάμος - υπερπαραγωγή για τον γιο του Ιβάν Σαββίδη στη Θεσσαλονίκη!\nΈνα γάμο υπερπαραγωγή για τον γιο του ετοιμάζει ο Ιβάν Σαββίδης. Ο μεγαλομέτοχος της ΠΑΕ ΠΑΟΚ παντρεύει στις 11 Ιουνίου τον γιο του Γιώργο με την αγαπημένη του Γιάννα Κουντγιάκοβα στη Θεσσαλονίκη και ετοιμάζουν μια χλιδάτη δεξίωση για τους εκλεκτούς καλεσμένους τους. Στο γλέντι μάλιστα αναμένεται να τραγουδήσουν ο Αντώνης Ρέμος και ο Λευτέρης Πανταζής.\nΣύμφωνα με την Real News, το μυστήριο θα τελεστεί στον Ιερό Ναό Αγίου Πνεύματος στο χωριό Πρόχωμα Θεσσαλονίκης. Η συγκεκριμένη εκκλησία είναι αφιερωμένη στη μνήμη των γονιών του Ιβάν Σαββίδη και έχει χτιστεί με δωρεά του επιχειρηματία. Ο εορτασμός αναμένεται να είναι τριήμερος και οι εκατοντάδες καλεσμένοι θα φιλοξενηθούν στο ξενοδοχείο του επιχειρηματία, το “Makedonia Palace”.\nΌσο για τη χλιδάτη δεξίωση; Αναμένεται να γίνει σε γνωστό κτήμα της πόλης, αν και πληροφορίες θέλουν τον επιχειρηματία να προσπαθεί να επιλύσει κάποια δικαστικά προβλήματα και να κάνει τη δεξίωση στο Κυβερνείο, γνωστό ως “Παλατάκι”. Μετά το γλέντι θα γίνει και μεγάλο after party, ενώ για τη δεξίωση ετοιμάζονται ξεχωριστά εδέσματα, κρασιά και σαμπάνιες, αλλά και μια τούρτα υπερπαραγωγή. Ωστόσο, το ζευγάρι και η οικογένειες τους δεν θέλουν δημοσιότητα και γι' αυτό οι προσκεκλημένοι έχουν ενημερωθεί προφορικά και δεν έχουν λάβει ακόμη προσκλητήρια.


Επιδότηση στο ηλεκτρικό ρεύμα — Pir.gr\nΗ συνεχόμενη αύξηση στις τιμές του ρεύματος έχει δημιουργήσει μια σειρά από αυξήσεις στους λογαριασμούς ρεύματος των νοικοκυριών και των επιχειρήσεων. Σε μια περίοδο που για όλους κάθε ευρώ μετράει σίγουρα πολλοί είναι αυτοί που θα αναζητήσουν τρόπους ώστε να μειώσουν τα χρήματα που πληρώνουν για το ηλεκτρικό ρεύμα. Επιπλέον η αύξηση της τιμής του ρεύματος θα συμπαρασύρει προς τα επάνω και τις τιμές από όλα τα αγαθά και τα είδη πρώτης ανάγκης.\nΗ κυβέρνηση και το Υπουργείο Περιβάλλοντος και Ενέργειας ανακοινώνουν κάθε χρόνο μια σειρά από μέτρα και επιδόματα για ηλεκτρική ενέργεια ώστε οι οικονομικά αδύνατοι να απολαμβάνουν ρεύμα σε χαμηλές τιμές. Έτσι οι καταναλωτές που έχουν χαμηλό εισόδημα δικαιούνται το μηνιαία επιδότηση στο ηλεκτρικό τους ρεύμα. Μέσα από τα μέτρα στήριξης των κοινωνικά αδύναμων ομάδων οι δικαιούχοι, νοικοκυριά και επιχειρήσεις, μπορούν να έχουν σημαντική έκπτωση στο λογαριασμό ρεύματος.\nΤο βασικό ερώτημα λοιπόν είναι:\n«τί πρόγραμμα να επιλέξω για μεγαλύτερη επιδότηση στο ρεύμα;»\nΒρες το πρόγραμμα με το Μεγαλύτερο Όφελος Επιδότησης!\nΗ κρατική επιδότηση για οικονομικό ρεύμα αφορά σχεδόν όλους τους καταναλωτές είτε αυτοί δικαιούνται κοινωνικό τιμολόγιο ή ΚΟΤ είτε όχι. Οι δικαιούχοι του ΚΟΤ, το οποίο δεν έχει σχέση με την έκτακτη επιδότηση ρεύματος, για να το λάβουν θα πρέπει να κάνουν αίτηση και να πληρούν συγκεκριμένα κριτήρια. Τα επιδόματα που δίνονται για τα οικιακά και τα επαγγελματικά τιμολόγια είναι επιπλέον του ΚΟΤ και θα τα λάβουν και οι δικαιούχοι του.\nΕπιδότηση για λογαριασμό ρεύματος 2021\nΕιδικά για τους τελευταίους μήνες του 2021 έχει ανακοινωθεί από την κυβέρνηση μια σειρά από κρατικές επιδοτήσεις που στόχο έχουν να τονώσουν την αγορά και να αφαιρέσουν από νοικοκυριά και επιχειρήσεις ένα δυσβάσταχτο έξοδο. Τα οριστικά επιδόματα ανακοινώθηκαν τις προηγούμενες μέρες και περιλαμβάνουν μια σειρά από μέτρα για οικογένειες με παιδιά ή χωρίς τέκνα για την κατανάλωση ηλεκτρικού ρεύματος.\nΠιο συγκεκριμένα υπερδιπλασιάζεται η μηνιαία επιδότηση στο ηλεκτρικό ρεύμα ενώ γίνεται αναστολή πληρωμών που θα διαρκέσει πέντε μήνες των υπηρεσιών κοινής ωφέλειας για τις επιχειρήσεις. Επιπλέον παγώνουν για ένα δίμηνο τα τέλη χρήσης του δικτύου φυσικού αερίου. Δηλαδή η επιδότηση από το κράτος για τους λογαριασμούς ηλεκτρικής ενέργειας αυξάνεται στα 39 ευρώ το μήνα ενώ για τα ευάλωτα νοικοκυριά θα υπάρξει και άλλη αύξηση. Έτσι οι δικαιούχοι ΚΟΤ θα έχουν επιδότηση 45 ευρώ ανά μήνα για τους μήνες Νοέμβριο και Δεκέμβριο για τις πρώτες 300 κιλοβατώρες θέλοντας έτσι να γίνει μια επιπλέον ενίσχυση των νοικοκυριών αυτών.\nΣτα μέτρα στήριξης των επιχειρήσεων για φθηνό ρεύμα περιλαμβάνεται η αναστολή της πληρωμής των υπηρεσιών κοινής ωφέλειας για πέντε μήνες, από τον Νοέμβριο του 2021 έως τον Μάρτιο του 2022. Οι επιχειρήσεις που δικαιούνται το επίδομα ρεύματος πρέπει να πληρούν τα εξής χαρακτηριστικά κατανάλωσης: βιομηχανικές χρήσεις χαμηλής τάσης, βιομηχανικές χρήσεις μέσης τάσης και λοιπές χρήσεις μέσης τάσης.\nΕκτός από την επιδότηση ρεύματος υπάρχει και κρατική μέριμνα για το φυσικό αέριο, του οποίου η τιμή επίσης έχει αυξηθεί, με τα νοικοκυριά να μην πληρώνουν τα τέλη χρήσης του δικτύου για ένα δίμηνο. Έτσι ανάλογα με την περιοχή που βρίσκεται το κάθε ακίνητο οι καταναλωτές θα δούνε μια μείωση μεταξύ των 20 και των 40 ευρώ μηνιαία για το λογαριασμό τους.\nΌσον αφορά τους παρόχους ηλεκτρικού ρεύματος ο υπουργός Περιβάλλοντος και Ενέργειας Κώστας Σκρέκας έστειλε επιστολή που θέμα της είχε την επιδότηση του λογαριασμού ρεύματος. Σε αυτή αναφέρεται πως όλες οι εταιρείες που δραστηριοποιούνται στην προμήθεια ηλεκτρικής ενέργειας θα πρέπει να επικαιροποιήσουν τις οδηγίες που τους έχουν δοθεί ώστε να εφαρμοστεί η επιδότηση ρεύματος άμεσα. Υπενθυμίζεται επίσης πως επίδομα ρεύματος δικαιούνται όλοι οι καταναλωτές μέσης τάσης και αυτοί που δικαιούνται ειδικά τιμολόγια όπως ΚΟΤ ή ΚΥΑ.\nΤα χρήματα για την επιδότηση ρεύματος θα καλυφθούν από το Ταμείο Ενεργειακής Μετάβασης μέσα από μια σειρά κονδυλίων. Η επιδότηση για την κατανάλωση ρεύματος έχει διάρκεια πέντε μήνες ενώ για το φυσικό αέριο δύο μήνες. Θα πρέπει εδώ να διευκρινίσουμε πως όσοι καταναλωτές είναι συμβεβλημένοι σε σταθερά τιμολόγια προμήθειας ηλεκτρικού ρεύματος (τα οποία περιλαμβάνουν ρήτρες αναπροσαρμογής που έχουν να κάνουν με την τιμή ηλεκτρικής ενέργειας στη χονδρική, εκτός των δικαιούχων ΚΟΤ και ΤΥΑ) η μοναδιαία επιδότηση ορίζεται στα 30 ευρώ ανά μεγαβατώρα επί της κατανάλωσης ηλεκτρικής ενέργειας για τον Σεπτέμβριο ενώ για τον Οκτώμβριο στα 60 ευρώ. Για τους μήνες Νοέμβριο και Δεκέμβριο η επιδότηση θα φτάσει το ποσό των 130 ευρώ ανά μεγαβατώρα.\nΕπέλεξε το πιο συμφέρον πρόγραμμα ρεύματος με τη βοήθεια των ειδικών του ΠΗΡ!\nΜε τα μέτρα αυτά η πολιτεία θέλει να καλύψει τη μεγάλη διακύμανση που παρατηρείται τους τελευταίους μήνες στο κόστος του ηλεκτρικού ρεύματος που είχε σαν αποτέλεσμα να αυξηθούν σημαντικά οι λογαριασμοί της ΔΕΗ. Η προσφορά της επιδότησης αφορά όλους τους καταναλωτές κάτι που είναι ιδιαίτερα σημαντικό μιας και τους χειμερινούς μήνες πολλοί χρησιμοποιούν το ηλεκτρικό ρεύμα για τη θέρμανσή τους.\nΟι "Ειδικοί" στο Πανελλήνιο Ηλεκτρικό Ρεύμα θα σε βοηθήσουν να βρεις το κατάλληλο πρόγραμμα για να πετύχεις τη μεγαλύτερη επιδότηση ρεύματος που δικαιούσαι!


Κουτσούμπας - ΟΛΜΕ: Το ΚΚΕ στηρίζει τους αγώνες των εκπαιδευτικών - CNN.gr\nΚουτσούμπας - ΟΛΜΕ: Το ΚΚΕ στηρίζει τους αγώνες των εκπαιδευτικών\nΠέμπτη, 14 Μαϊος 2020 16:37\nΟ γ.γ. της Κεντρικής Επιτροπής του ΚΚΕ, Δημήτρης Κουτσούμπας, συναντήθηκε την Πέμπτη με αντιπροσωπεία της ΟΛΜΕ, με επικεφαλής τον πρόεδρό της, Θεόδωρο Τσούχλο.\nΣτη συνάντηση συμμετείχαν επίσης, εκ μέρους του ΚΚΕ, ο Νίκος Σοφιανός, μέλος του Πολιτικού Γραφείου και ο Κυριάκος Ιωαννίδης, υπεύθυνος του Τμήματος Παιδείας & Έρευνας.\n«Το ΚΚΕ στηρίζει τους αγώνες των εκπαιδευτικών που θέτουν στο επίκεντρο την απόσυρση της απαράδεκτης τροπολογίας για τη βιντεοσκόπηση του σχολικού μαθήματος. Είναι αντιπαιδαγωγική και εγκυμονεί σοβαρούς κινδύνους. Δεν πρέπει και δεν θα εφαρμοστεί» δήλωσε μετά τη συνάντηση ο Δημήτρης Κουτσούμπας.\n«Η δικαιολογημένη δυσαρέσκεια του εκπαιδευτικού κόσμου επιτείνεται από την κατάθεση του αντιδραστικού αυτού νομοσχεδίου της κυβέρνησης, που συνολικά θέτει εμπόδια στην προσπάθεια όλων των μαθητών να μορφωθούν ολόπλευρα, αντιστρατεύεται τον παιδαγωγικό ρόλο του εκπαιδευτικού. Είναι, επίσης, απαράδεκτη η διάταξη που ανεβάζει τον αριθμό των μαθητών ανά τάξη σε νηπιαγωγεία, δημοτικά και μάλιστα σε συνθήκες που επιβάλλουν αποφυγή συνωστισμού, λόγω της πανδημίας. Και βεβαίως, οι αγώνες στον χώρο της εκπαίδευσης πρέπει να συνεχιστούν, να μαζικοποιηθούν ακόμα παραπέρα. Για ένα δημόσιο σχολείο σύγχρονο, δωρεάν, που θα βοηθά τον εκπαιδευτικό να κάνει ουσιαστικά τη δουλειά του. Σε αυτό τον αγώνα θα είμαστε μαζί σας, θα είμαστε μαζί με τους εκπαιδευτικούς, τους μαθητές, τους γονείς, όλο τον ελληνικό λαό», πρόσθεσε ο γ.γ. του ΚΚΕ.\n«Ενημερώσαμε και τον γενικό γραμματέα και το κόμμα για τις θέσεις της Ομοσπονδίας που αφορούν το πολυνομοσχέδιο για το οποίο η ΟΛΜΕ ζητά την απόσυρσή του, για τα μέτρα υγειονομικής φύσεως που πρέπει να ληφθούν, τα οποία είναι πάρα πολλά, όπως απολυμάνσεις, μάσκες, γάντια αντισηπτικά και όλα τα υπόλοιπα για τα οποία μάχονται οι Σύλλογοι εκπαιδευτικών καθημερινά, για να γίνουν πραγματικότητα και ζητάμε τόσο από το υπουργείο όσο και από τις δημοτικές αρχές, να υπάρχει άφθονο τέτοιο υλικό και συνεχής ροή και επιμελητεία», δήλωσε από την πλευρά του ο πρόεδρος της ΟΛΜΕ, Θεόδωρος Τσούχλος.\n«Παράλληλα, ζητήσαμε αύξηση των δαπανών για την Παιδεία και σημαντική ενίσχυση των Σχολικών Επιτροπών, ιδιαίτερα εν μέσω πανδημίας. Ακόμη, καταδικάσαμε την τροπολογία της υπουργού Παιδείας με την οποία προσπαθεί να μετατρέψει τις σχολικές αίθουσες σε στούντιο τηλεόρασης ή ραδιοφώνου. Όλα αυτά υπονομεύουν, υποβαθμίζουν, απαξιώνουν την εκπαιδευτική διαδικασία, θέτουν σε κίνδυνο βασικά συνταγματικά μας δικαιώματα, τα ευαίσθητα προσωπικά δεδομένα ανηλίκων μαθητών και εκπαιδευτικών», πρόσθεσε.\n«Ζητήσαμε από το ΚΚΕ να στηρίξει τη προσπάθειά μας, έτσι ώστε όλα αυτά που δείχνουν μια ζοφερή και αρνητική πραγματικότητα για το μέλλον να μην γίνουν πραγματικότητα. Το ΚΚΕ δήλωσε ότι συμπαραστέκεται πλήρως στον αγώνα των εκπαιδευτικών, σε όλους τους προηγούμενους άξονες και θα κάνει και αυτό ό,τι μπορεί και στη Βουλή και στη κοινωνία για να στηρίξει τον δίκαιο αγώνα των εκπαιδευτικών. Η ΟΛΜΕ επιμένει: επιστροφή των εκπαιδευτικών στα σχολεία με ασφάλεια και αξιοπρέπεια», κατέληξε στη δήλωσή του ο πρόεδρος της ΟΛΜΕ.\nΠΟΛΙΤΙΚΗ\t· ΚΚΕ\t· ΟΛΜΕ\t· ΕΚΠΑΙΔΕΥΤΙΚΟΙ\t· ΚΟΡΩΝΟΪΟΣ\t· ΚΟΡΩΝΟΪΟΣ ΣΤΗΝ ΕΛΛΑΔΑ\t· ΕΙΔΗΣΕΙΣ\t· ΔΗΜΗΤΡΗΣ ΚΟΥΤΣΟΥΜΠΑΣ\t· ΕΙΔΗΣΕΙΣ ΤΩΡΑ\t· CNN ΕΙΔΗΣΕΙΣ


Φλοράνς Ντρορί: Η Γαλλία θα παραμείνει ένας πιστός σύμμαχος της Ελλάδας | HuffPost Greece\n03/06/2017 07:39 EEST | Updated 03/06/2017 07:39 EEST\nΦλοράνς Ντρορί: Η Γαλλία θα παραμείνει ένας πιστός σύμμαχος της Ελλάδας\nΗ 8η εκλογική περιφέρεια στην οποία ανήκει και η Ελλάδα αποτελείται από χώρες εντός της ΕΕ (Ελλάδα, Ιταλία, Κύπρος, Μάλτα) και χώρες εκτός ΕΕ (Ισραήλ, Τουρκία, Άγιος Μαρίνος και Βατικανό). Άρα τα θέματα των Γάλλων ψηφοφόρων διαφέρουν ανάλογα σε ποια χώρα διαβιούν. Η μεγαλύτερη κοινότητα Γάλλων ψηφοφόρων της 8ης εκλογικής περιφέρειας ζει στο Ισραήλ, περισσότεροι από 60.000. Ακολουθεί η Ιταλία με 35.000 περίπου Γάλλους. Στην Ελλάδα οι Γάλλοι ψηφοφόροι είναι περί τους 7.500, κυρίως στην Αθήνα και στα νησιά, όπου εκεί οι περισσότεροι ασχολούνται με τον τουρισμό.\n«Είμαι η Φλοράνς Ντρορί, υποψήφια με το κόμμα Republique en Marche του Emmanuel Macron για την Ελλάδα στις βουλευτικές εκλογές της Γαλλία και είναι μεγάλη τιμή για εμένα να βρίσκομαι ανάμεσα σας, στην παρουσίαση του νέου βιβλίου για την ελληνική κουζίνα».\nΗ Φλοράνς Ντρορί απευθύνει χαιρετισμό στους Έλληνες που έχουν συγκεντρωθεί στον κινηματογράφο «Δεξαμενή» στο Κολωνάκι για την παρουσίαση του βιβλίου της Αλεξάνδρας Σουλαδάκη «Τι μαγειρεύουμε πάλι αύριο μου λέτε;». Το κοινό ανταποκρίνεται στην Φλοράνς Ντρορί με ένα θερμό χειροκρότημα, παρά το ξαφνικό μούδιασμα. Ήρθε να παρακολουθήσει την παρουσίαση ενός βιβλίου συνταγών παραδοσιακής ελληνικής κουζίνας και ξαφνικά βρίσκεται σε μια προεκλογική καμπάνια για τις γαλλικές προεδρικές εκλογές. Ανάμεσα τους παρευρίσκονται ο σύζυγός της Αλεξάνδρας, Γιάννης Σουλαδάκης και ο Αλέξανδρος Μπαλτάς, αμφότεροι πρώην ευρωβουλευτές του ΠΑΣΟΚ. Κάποιοι μπερδεύονται νομίζοντας ότι προκηρύχτηκαν ευρωεκλογές και δεν το πήραν είδηση. Όχι! Η Γαλλία έχει βουλευτικές εκλογές και η παρουσίαση του βιβλίου της Αλεξάνδρας Σουλαδάκη μετατρέπεται από βιβλιοσύναξη σε προεκλογική συγκέντρωση. Όχι του ΠΑΣΟΚ! Αλλά του κόμματος République en Marche του Macron. Στις 11 Ιουνίου είναι ο πρώτος γύρος (4 Ιουνίου για τους Γάλλους του εξωτερικού) και στις 25 Ιουνίου ο δεύτερος γύρος ανάμεσα στα δύο κόμματα που θα πλειοψηφίσουν κατά τον πρώτο γύρο (18 Ιουνίου για τους Γάλλους του εξωτερικού).\nΦλοράνς Ντρορί και Ξένη Μπαλωτή\nΤο 2008 η Γαλλία με συνταγματική αναθεώρηση αλλάζει το εκλογικό της σύστημα. Αποκτούν δικαίωμα ψήφου οι Γάλλοι μόνιμοι κάτοικοι εξωτερικού. Ο πλανήτης όλος χωρίζεται για την Γαλλία σε 11 εκλογικές περιφέρειες, που εκλέγουν από έναν βουλευτή για την Γαλλική Εθνοσυνέλευση. Η Ελλάδα, μαζί με την Ιταλία, το Βατικανό, τον Άγιο Μαρίνο, την Μάλτα, την Κύπρο, την Τουρκία και το Ισραήλ αποτελούν την 8η εκλογική περιφέρεια. Οι υποψήφιοι όλων των κομμάτων για τους Γάλλους ψηφοφόρους του εξωτερικού είναι υποχρεωμένοι να διανύσουν χιλιάδες μίλια από χώρα σε χώρα για να απευθυνθούν στο εκλογικό σώμα. Η Φλοράνς Ντρορί μετά την Αθήνα συνέχισε για Κωνσταντινούπολη, από εκεί για Μιλάνο, μετά Λευκωσία και στη συνέχεια Τελ Αβίβ. Μια υποψήφια hop on- hop off !\n«Γνωρίζω πολύ καλά την Ελλάδα, έχω έρθει πολλές φορές, έχω συνεργαστεί με την Μελίνα Μερκούρη όταν ήταν υπουργός πολιτισμού», θα δηλώσει η Φλοράνς Ντρορί την επόμενη ημέρα στην συνέντευξη τύπου για τους Έλληνες δημοσιογράφους. «Χάσαμε πολύ χρόνο και πρέπει να ξαναχτίσουμε την Ευρώπη, πρέπει όλοι και ιδίως οι νέοι να στραφούμε ξανά προς την Ευρωπαϊκή ιδέα. Δεν είναι μόνο Γερμανία η Ευρώπη. Θα χρειαστούν τουλάχιστον 6 μηνες συζητήσεων προκειμένου να υπάρξουν βελτιώσεις στην ευρωζώνη», λέει η Φλοράνς Ντρορί.\nΣτενή συνεργάτης του Φρανσουά Μιτεράν από τo 1975, στην συνέχεια συνεργάστηκε με τον πρώην υπουργό πολιτισμού Ζακ Λαγκ και την Σεγκολέν Ρουαγιάλ και εργάστηκε για το Σοσιαλιστικό Κόμμα της Γαλλίας στο Ευρωπαϊκό Κοινοβούλιο. Παντρεμένη με Ισραηλινό διπλωμάτη από το 1980, ζει πλέον στο Ισραήλ με την οικογένειά της. Δραστήριο μέλος του Γαλλικού Σοσιαλιστικού Κόμματος, εντάχθηκε, όπως πολλοί άλλοι, στο κόμμα του Εμανουέλ Μακρόν που φαίνεται να βγάζει την Γαλλία από την απραξία ετών.\nΩς υποψήφια των Γάλλων του εξωτερικού η Φλοράνς Ντρορί υπόσχεται να αγωνιστεί για την βελτίωση των γραφειοκρατικών διαδικασιών των Γάλλων μονίμων κατοίκων του εξωτερικού, όπως η έκδοση διαβατηρίων και άλλων δημοσίων εγγράφων, θέματα φορολογίας, ιδιαίτερα το θέμα της διπλής φορολόγησης, αναγνώριση πτυχίων και διπλωμάτων, ιατροφαρμακευτική περίθαλψη για τους συνταξιούχους Γάλλους που ζουν στην 8η εκλογική περιφέρεια κλπ. «Η Γαλλία θα παραμείνει ένας πιστός σύμμαχος της Ελλάδας. Υπάρχουν πολλά περισσότερα πεδία συνεργασίας ανάμεσα στις δύο χώρες σε πολλούς τομείς», σημειώνει η Φλοράνς Ντρορί. Τυχόν επικράτηση αντιευρωπαϊστή υποψηφίου στην 8η εκλογική περιφέρεια της Γαλλίας θα ανακόψει αυτήν την εξέλιξη, κάτι που θα πρέπει να αποφευχθεί.\nΗ πρώτη φορά που ίσχυσε η ψήφος των Γάλλων κατοίκων εξωτερικού ήταν στις εκλογές του 2012, όταν εξελέγη πρόεδρος της Γαλλίας ο Φρανσουά Ολάντ. Οι ίδιοι οι Γάλλοι του εξωτερικού δεν έχουν συνηθίσει ακόμη στην ιδέα υποψηφίων βουλευτών που τους χτυπούν την πόρτα στην Αθήνα, την Πάρο, την Θεσσαλονίκη και τους ζητούν την ψήφο τους. Οι Γάλλοι υποψήφιοι βουλευτές, αλλά και οι βουλευτές άλλων χωρών όταν έρχονται στην Ελλάδα στοχεύουν στους ομοεθνείς ψηφοφόρους τους πού ζουν και εργάζονται εδώ, χωρίς επαφή με τα ελληνικά ΜΜΕ και τους Έλληνες. Ο χαιρετισμός της Φλοράνς Ντρορί στον κινηματογράφο «Δεξαμενή» προς Έλληνες ψηφοφόρους συμβαίνει ίσως για πρώτη φορά.\nΣε αυτό το σημείο, λοιπόν, έγκειται η δυναμική που φέρνει στην ευρωπαϊκή ενοποιητική εξέλιξη η ψήφος Ευρωπαίων πολιτών, όπως των Γάλλων κατοίκων της Ελλάδας οι οποίοι ζουν εντός της Ευρωπαϊκής Ένωσης, αλλά όχι στην χώρα-μέλος της οποίας είναι υπήκοοι. Η Φλοράνς Ντρορί, εφόσον κερδίσει την έδρα της 8ης εκλογικής περιφέρειας, θα ακούει και θα προωθεί τα αιτήματα των Γάλλων που ζουν στην περιφέρειά της, άρα και στην Ελλάδα. Ταυτόχρονα, όμως, θα έχει τα μάτια της ορθάνοιχτα για να προωθεί στην Γαλλική Εθνοσυνέλευση θέματα που άπτονται των σχέσεων των δύο χωρών Ελλάδος και Γαλλίας και οι οποίες μπορούν να αφορούν εμπορικές, πολιτιστικές σχέσεις και συνεργασίες σε έρευνα, τεχνολογία και παιδεία.\nΠρόκειται για μια εντελώς νέα προοπτική, που σταδιακά θα δώσει υψηλότερο ειδικό βάρος στον ή στην βουλευτή που εκλέγεται από χώρες-μέλη της ΕΕ για εθνικά κοινοβούλια άλλων χωρών-μελών της ΕΕ. Η γαλλική συνταγματική αναθεώρηση του 2008 στοχεύει ανάμεσα σε άλλα, σε αυτό ακριβώς το σημείο: να δημιουργήσει ευρωπαϊκές δυναμικές για την Γαλλική Εθνοσυνέλευση.\nΣε αυτές τις νέες πολυεπίπεδες και πιο περίπλοκες διαδικασίες ευρωπαϊκής σύγκλισης η Ελλάδα παραμένει απλός θεατής. Η Ελλάδα, ενώ έχει μια από τις μεγαλύτερες διασπορές στον πλανήτη, είναι ουραγός στο θέμα της ψήφου των Ελλήνων του εξωτερικού. Αν δεν γίνει σύντομα η απαραίτητη συνταγματική αναθεώρηση ώστε να αποκτήσουν δικαίωμα ψήφου οι Έλληνες μόνιμοι κάτοικοι του εξωτερικού, η Ελλάδα θα μείνει έξω από αυτή τη νέα δυναμική σχέση των εθνικών Κοινοβουλίων, κυρίως εντός αλλά και εκτός Ε.Ε. Κλεισμένη στον εαυτό της θα έχει καταγράψει μια ακόμη αποτυχία.\nPLUS: ΔΙΕΘΝΕΣ ΠΟΛΙΤΙΚΗ Γαλλία γαλλικές εκλογές Ελλάδα Φλοράνς Ντρορί ΠΑΣΟΚ Βουλή


Μετά τον Υπουργό, τοποθετήθηκε και το Υπουργείο Παιδείας για το άρθρο των θρησκευτικών\nΉ τελοσπάντων αυτό προσπάθησε να κάνει.\nΩς ανταλλαγή απόψεων και διχογνωμία χαρακτηρίζει το υπουργείο Παιδείας τις αντιδράσεις για το επίμαχο άρθρο της μαθήτριας σε σχολική εφημερίδα, ξεκαθαρίζοντας πως εάν αυτές δεν παραβιάζουν κανονισμούς και νόμους, δεν αφορούν το υπουργείο. Βέβαια, δεν ξεχνά να υπενθυμίσει πως όλα πρέπει να γίνονται σε πολιτισμένο κλίμα, χωρίς επιθετικότητα ή φανατισμό. Είδε κανείς κάτι τέτοιο τις προηγούμενες ημέρες;\nΓια το θέμα που έχει δημιουργηθεί και σχολιάζεται δημόσια γύρω από άρθρο που δημοσιεύτηκε σε σχολικό έντυπο, το Υπουργείο Παιδείας, Πολιτισμού, Αθλητισμού και Νεολαίας υπογραμμίζει την τοποθέτηση που έγινε νωρίτερα από τον Υπουργό κ. Πρόδρομο Προδρόμου, ως ακολούθως.\nΗ ελευθερία της έκφρασης φυσικά και αναγνωρίζεται και διασφαλίζεται για όλους τους μαθητές και μαθήτριες, όπως και όλους τους άλλους πολίτες. Αυτό εξάλλου επιβεβαιώνεται από το ότι δημοσιεύτηκε και προβλήθηκε το συγκεκριμένο κείμενο στο σχολικό έντυπο, στη βάση της ελευθερίας της έκφρασης των μαθητών/τριών. Το Υπουργείο θα παρενέβαινε, όπως οφείλει, εάν στη λειτουργία σχολείου ή από οποιαδήποτε θεσμική δραστηριότητα στον χώρο αρμοδιότητας του παραβιαζόταν ή παρεμποδιζόταν η ελευθερία της έκφρασης.\nΕυτυχώς στη χώρα μας ισχύει και πρακτικά εκδηλώνεται η ελευθερία της έκφρασης, μια δημοκρατική κατάκτηση αλλά και θεμελιώδης αρχή τόσο του δικού μας όσο και ευρύτερα του ευρωπαϊκού πολιτισμού στον οποίο μετέχουμε.\nΠολιτική του Υπουργείου είναι μάλιστα να ενθαρρύνει την ελεύθερη έκφραση των παιδιών, αφού έτσι αξιοποιούνται και τα εφόδια που αποκτούν ή οι ικανότητες που καλλιεργούνται διά μέσου της εκπαίδευσης.\nΤυχόν συζητήσεις, ανταλλαγή απόψεων ή και διχογνωμίες που εκδηλώνονται, ως ιδιωτικές δραστηριότητες είτε εκπαιδευτικών είτε μαθητών/τριών, στα μέσα κοινωνικής δικτύωσης, όπως και αλλού, δεν αφορούν το Υπουργείο, εφόσον βέβαια δεν παραβιάζονται κανονισμοί ή νόμοι. Όλοι βεβαίως κερδίζουν εάν ο όποιος διάλογος διεξάγεται σε πολιτισμένο κλίμα και με κόσμιο τρόπο, ενώ απόψεις και ισχυρισμοί που προβάλλονται με φανατισμό ή επιθετικότητα κατά της προσωπικότητας των άλλων χάνουν με αυτό τον τρόπο από την ίδια τη δύναμη ή την εγκυρότητα τους.


Η ΑΛΗΘΕΙΑ ΓΙΑ ΤΗΝ ΑΛΛΑΓΗ ΤΟΥ ΗΜΕΡΟΛΟΓΙΟΥ Μωϋσής μοναχός εκ Πρεβέζης - Triklopodia\nΑΡΘΡΟΓΡΑΦΟΙ. ΕΚΚΛΗΣΙΑ. ΜΩΥΣΗΣ ΜΟΝΑΧΟΣ ΕΚ ΠΡΕΒΕΖΗΣ. - 28 Μαρ 2019 - 21:54\nΗ διόρθωση του Ημερολογίου ήταν μια ακόμη απόπειρα της παπικής υπερεξουσίας για να υποτάξει την Ορθοδοξία. Γι΄αυτό και το Πατριαρχείο αντιδρούσε για 342 χρόνια μέχρι το 1923, όπου τελικώς υποτάχθηκε στις αξιώσεις του παποκίνητου Οικουμενισμού.\nΤρεις πανορθόδοξες Σύνοδοι αρνήθηκαν να αλλάξουν το ημερολόγιo του πάπα Γρηγορίου του ΙΕ΄. Τι άλλαξε το 1923 λοιπόν; Άλλαξε ο πατριάρχης που από Ορθόδοξος ήταν Μασόνος.\nO διοχετευμένος από την δύση, Πατριάρχης Μεταξάκης, μασόνος 33 βαθμού, σύμφωνα με τα αρχεία\nτης μασονίας, έσπευσε να συγκαλέσει το 1923, όχι πανορθόδοξο Σύνοδο, αλλά ένα δεκαμελές «Συνέδριο» με επτά μόλις επισκόπους και τρεις κληρικούς.\nΣτα σχέδια τα οποία του είχαν παραδώσει, δεν ήταν μόνο η αλλαγή του ημερολογίου για δήθεν επιστημονικούς λόγους, αλλά και του Πασχαλίου. Πλην όμως δεν πραγματοποιήθηκε λόγω ρητής άρνησης του Πατριαρχείου Ιεροσολύμων, αλλά και του αντιπροσώπου της Εκκλησίας της Ελλάδας.\nΗ Εκκλησία της Ελλάδος προχώρησε στην ημερολογιακή αλλαγή στις 27-12-1923.\nΑπό το έτος 325 μ.χ. μετά την Α΄Οικουμενική Σύνοδο, έως το 1054, δηλαδή για 729 έτη, ίσχυε αδιατάρακτα ο αποστολοπαράδοτος κοινός εορτασμός του Πάσχα σε ολόκληρη την Εκκλησία, Ορθόδοξης δύσης τότε και ανατολής.\nΜας έλεγαν τόσα χρόνια και συνεχίζουν να ψεύδονται, ότι οι του Πατρίου έκαναν το σχίσμα. Όμως μέχρι τότε όλοι ήταν του\nπατρίου. Στην ουσία δεν υπάρχει παλαιό και νέο, παρά μόνο πράξεις.\nΤο σχίσμα το έκαναν κάποιοι πράκτορες με ράσα συνεργία και της κυβερνήσεως Πλαστήρα-Θεοτόκη.\nΤο γεγονός ότι ούτε το Άγιο Όρος συμφώνησε, ούτε καμία άλλη Ορθόδοξη χώρα, ούτε το πατριαρχείο Ιεροσολύμων, αυτό λέει πολλά.\nΚανείς ρασοφόρος από το νέο δεν λέει την αλήθεια, κατηγορούν 95 χρόνια με μίσος τους ομόδοξους Έλληνες και μας λένε απροκάλυπτα, ότι δεν έχουν Ιεροσύνη και μυστήρια, ενώ ομολογούν ξεκάθαρα, ότι έχουν οι αιρετικοί Παπικοί και Προτεστάντες, που τους ονόμασαν Εκκλησίες στο Κολυμπάρι Χανίων το 2016!!\nΠρόκειται για ένα καλοσχεδιασμένο έγκλημα κατά των Ελλήνων με σκοπό για άλλη μια φορά την διαίρεσή μας. Ότι έχουν κάνει στον πολιτικό, στον αθλητικό χώρο και σε κάθε κοινωνικό τομέα. Αντιπαλότητες, κόμματα, ομάδες, ιδεολογίες, έχθρες.\nΑκόμα και εάν είχαν χαθεί μέρες, σύμφωνα με τα λεγόμενα των δυτικών από το Ιουλιανό ημερολόγιο (πάτριο) που ακολουθούν όλες οι Ορθόδοξες σλαβικές Εκκλησίες, για χάρη της ενότητας των πιστών μελών της, στην Ελλάδα, έπρεπε να παραμείνουν πιστοί στην παράδοση.\nΉ έστω ας κρατούσε μόνο η πολιτική ηγεσία την αλλαγή για πρακτικούς λόγους, όπως συνέβη και στις Σλαβικές χώρες μετέπειτα. Επίσης να γνωρίζεται ότι τραυμάτισαν, φυλάκισαν και σκότωσαν πιστούς που αντιδρούσαν έντονα, αφού είχαν καταλάβει ποιος ήταν ο σκοπός της αλλαγής του ημερολογίου. Από την μια, η διάσπασή μας, πανάρχαιο όπλο τους και από την άλλη το κοινό ημερολόγιο, ως βάση μια μελλοντικής ένωσης, αφού δεν μπόρεσαν να μετακινήσουν το δικό μας Πασχάλιο.\nΟι Ευρωπαίοι προτεστάντες υποτάχθηκαν στην αλλαγή μετά από 118 χρόνια άρνησης και αντίστασης, ύστερα από πολλές σφαγές των Παπικών, το συνηθίζουν άλλωστε, όπως την νύκτα του «Αγίου Βαρθολομαίου» το 1572, όπου έσφαξαν 20.000 Προτεστάντες στην Γαλλία.\nΟ Πατριάρχης Κωνσταντινουπόλεως Ιερεμίας ο Τρανός (ο Ηπειρώτης), ένας εκ των μεγαλυτέρων Πατριαρχών μετά την άλωση, εξ αρχής, από το 1582, απάντησε αρνητικά στις παπικές προτάσεις αποδοχής του Γρηγοριανού-παπικού ημερολογίου.\nΜετά από τρεις πανελλαδικές Συνόδους η Εκκλησία, 1583, 1587, και σε μεγαλύτερη Σύνοδο στην Κωνσταντινούπολη μετά από πιέσεις των παπικών το 1593 αρνήθηκε την αλλαγή του ημερολογίου. Στη τελευταία Σύνοδο έλαβαν μέρος και τα Πατριαρχεία Αλεξανδρείας, Ιεροσολύμων και Αντιοχείας.\nΑπέκρουσαν το παπικό ημερολόγιο ως νεωτεριστικό, το οποίο αντέβαινε σε κανόνες και διατάξεις της Εκκλησίας, κυρίως στην περί του Πάσχα διάταξη της Α΄ Οικουμενικής Συνόδου.\nΕπίσης συνήλθαν δέκα τοπικές και πανορθόδοξοι Σύνοδοι, οι οποίες καταδίκασαν το Γρηγοριανό ημερολόγιο (νέο) και τα αιρετικά παπικά δόγματα. Καμία άλλη Ορθόδοξη χώρα δεν υπετάχθει Εκκλησιαστικώς στη αλλαγή αυτή, πλην της Ελλάδος!!\nΔεν είναι τυχαίο ότι η αλλαγή αυτή συνετελέσθει σε μια εποχή Εθνικών συμφορών και πολιτικών ανακατατάξεων, 1923-1924, όπου κατά την γνώμη πολλών, η Μικρασιατική καταστροφή ήταν αποτέλεσμα της προδοσίας της πίστεως η οποία ήδη προετοιμαζόταν λίγα χρόνια πριν. Το ίδιο συνέβη και το 1955, με τον διωγμό των Ελλήνων της Πόλης, όταν ό άλλος μασόνος Πατριάρχης Αθηναγόρας τότε, ορμώμενος εξ Αμερικής σταλμένος από τους Αμερικανούς, συνέχισε με μεγαλύτερο ζήλο την ένωση με τους παπικούς. Το ίδιο θα συμβεί στις μέρες\nμας, και μάλιστα θα είναι μεγαλύτερη εθνική συμφορά από τις δύο προηγούμενες, λόγω της καθολικής υποταγής των ρασοφόρων στο μασονικό Ιερατείο.\nΟι εχθροί μας, πρώτα δημιουργούν το χάος, μέσα από πολέμους, είτε με όπλα είτε με οικονομική κατάρρευση, κατόπιν επιβάλουν με δικούς τους ανθρώπους, που μας τους φέρνουν ως «σωτήρες», τα δικά τους προγράμματα, ως μια αναγκαία μεταρρύθμιση! Στη δισχιλιετή ιστορία της Ορθόδοξης Ελλάδας αυτό έχει συμβεί πολλές φορές και μέσα στην Εκκλησία.\nΚαι μόνο ότι εισήχθη από τον Αντίχριστο πάπα η μεταρρύθμιση, δεν έπρεπε να γίνει αποδεκτή, γι΄αυτό και ένα μέρος του λαού με γνώση αντιτάχθηκε με τις όποιες συνέπειες.\nΤο σχίσμα το έκαναν οι δυτικοί παπικοί, συνεργεία των μασόνων Ελλήνων υψηλόβαθμων ρασοφόρων. Η Εκκλησία της Ελλάδος πέφτει στα χέρια τους και από εκεί και πέρα αρχίζουν οι διαβολές-συκοφαντίες και τα ατελείωτα ψεύδη, οι διωγμοί στους πρώτους αγωνιστές πιστούς χριστιανούς που αντιστάθηκαν, για να κρατήσουν την παράδοση της Εκκλησίας και την ενότητα των πιστών μελών της.\nΠώς είναι δυνατόν να είναι από το Θεό αυτή η μεταρρύθμιση από τη στιγμή που προκαλεί διαίρεση και συγκρούσεις μεταξύ του λαού, ακόμα και μεταξύ μελών μιας οικογενείας, η οποία όχι μόνο ποτέ δεν εξομαλύνθηκε, αλλά αντιθέτως χρόνο με το χρόνο μεγαλώνει! Ο Χριστός ενώνει, δεν διαιρεί, ούτε καταδιώκει. Είναι τόσο απλό να το καταλάβει κανείς.\nΣημειωτέων ότι, ούτε το Άγιο Όρος συμφώνησε σε αυτή τη ημερολογιακή καινοτομία και κράτησε το πάτριο ημερολόγιο, πλην μίας μονής, της Βατοπεδίου! Και αυτή αργότερα επέστρεψε στο πάτριο το 1982. Η Ιερά Κοινότης του Αγίου\nΌρους αποφάνθηκε το 1927 πως θα δεχθεί το [διορθωμένο ημερολόγιο] μόνο κατόπιν αποφάσεως Οικουμενικής Συνόδου.\nΗ αλλαγή του ημερολογίου επέφερε και στο Άγιο Όρος έναν εμφύλιο πνευματικό διχασμό. Καθώς έφερε πολλούς ανθενωτικούς μοναχούς αντιμέτωπους με τους ηγουμένους τους και μεταξύ τους.\nΔυστυχώς σήμερα οι σημερινοί μοναχοί αποφεύγουν να εφαρμόζουν τον νόμο του Ευαγγελίου, τους Ιερούς κανόνες, οι οποίοι απαγορεύουν να μνημονεύουμε ένα αιρετικό Πατριάρχη, ή αιρετικό Επίσκοπο, για να έχουν, όπως νομίζουν ήσυχη την συνείδησή τους. Άλλοι δε εξ΄αυτών γνωρίζουν ότι αν αντιδράσουν θα διωχθούν. Σήμερα οι περισσότεροι καλόγεροι, οι πρόμαχοι της πίστεως, προτιμούν τη δόξα των ανθρώπων και την ανάπαυσή τους, παρά τη δόξα του Θεού.\nΝα τονίσω ότι με την αλλαγή του ημερολογίου έχουμε και μετακινήσεις σταθερών εορτών όπως είναι του Αγίου Γεωργίου, όπου πάντα έπεφτε μετά την Ανάσταση αφού η ακολουθία του έχει αναστάσιμα τροπάρια. Επίσης κάτι χειρότερο γι΄αυτούς που ακολουθούν το νέο, είναι ότι μερικές χρονιές καταργείτε η νηστεία των Αγίων Αποστόλων όταν η Ανάσταση πέφτει αργά, το λιγότερο μειώνεται η νηστεία αυτή σε ελάχιστες μέρες, ενώ κανονικά η διάρκεια της είναι στο έπακρο 28 μέρες. Φέτος η νηστεία είναι μόνο 5 μέρες!\nΌταν μια απόφαση της Εκκλησίας καταργεί αποφάσεις Αγίων της Εκκλησίας, όπως είναι ο θεσμός της νηστείας των Αποστόλων από την πρώτη Εκκλησία, οι νεότερες μεταρρυθμίσεις είναι εκ των εχθρών του Θεού, εντός του Ιερατείου της.\nΤο να λέγουν οι προϊστάμενοι του νέου (τι θα ομολογήσουν άραγε αφού είναι παράνομοι), ότι ο παλαιοημερολογητισμός είναι πλάνη ή ακόμη και αίρεση, τότε κατηγορούν τους 318\nΑγίους της πρώτης Οικουμενικής συνόδου που το θέσπισαν, όλες τις Οικουμενικές και τοπικές Συνόδους όλης της Ορθοδόξου Εκκλησίας που το ακολούθησαν μέχρι το 1924.\nΤα αυτά φρονούσαν και μάλιστα με εκ Θεού αποκαλύψεις Άγιοι γεροντάδες όπως ο π. Φιλόθεος Ζερβάκος και ο γέρων Ιωσήφ ο ησυχαστής, αναφερόμενοι βέβαια και στον ζήλο, τον ουκ κατ΄ επίγνωση του πατρίου.\nΝαι, το ημερολογιακό δεν είναι σωτηριολογικό και δογματικό, ήταν όμως η αρχή μιας μεγάλης διαίρεσης των Ελλήνων πιστών, άλλης μιας ακόμη, έχοντας βάλει τα θεμέλια να γίνουν και τα χειρότερα, όπως, η ένταξης της Εκκλησίας του νέου «στο παγκόσμιο συμβούλιο Εκκλησιών» το 1948 και η ψευτοσύνοδος της Κρήτης, όπου εκεί έχουμε και ανατροπή δόγματος!\nΔεν το έχετε αντιληφθεί σε βάθος, ότι η εκκλησία των Οικουμενιστών του νέου παπικού ημερολογίου, έχει αναθεματίσει την μοναδικότητα της, ως Εκκλησία του Χριστού.\nΣτην άνευ σοβαράς αιτίας συγκαλουμένης Μασονοκίνητης Συνόδου, στην Κρήτη το 2016, αναγνώρισαν όλο το συνονθύλευμα των αιρέσεων «Εκκλησίες».\nΟ Πατριάρχης Βαρθολομαίος, μνημονεύει στην προσκομιδή τον πάπα! Τον προσφωνεί δε και Παναγιώτατον! Μέσω της μνημόνευσης, μας αποκαλύπτεται σε πια Εκκλησία ανήκουμε. Και αφού η κεφαλή του μεγίστου πατριαρχείου δεν αποδέχεται τον Χριστό ως δική της κεφαλή, αλλά τον Αντίχριστο πάπα, όλοι όσοι μνημονεύουν τον πατριάρχη αυτόν, δηλώνουν ότι έχουν την ίδια πίστη, τα ίδια φρονήματα, αποδέχονται την ίδια αίρεση, τον Οικουμενισμό και το πάπα εμμέσως ως κεφαλή. Ο πάπας όμως προσκυνάει τον Εωσφόρο.\nΟ λαός είναι υπεύθυνος όταν τυφλά αποδέχεται ότι του πλασάρει η Εκκλησία του νέου, ως αποφάσεις της, χωρίς να\nδιερευνά την αλήθεια. Δεν πρέπει σε καμία περίπτωση να θεωρείται ως δεδομένη σήμερα αλήθεια, το τι λέει η «Εκκλησία». Ποια Εκκλησία όμως; Του χριστού ή του Ιερατείου που εκτελεί εντολές των Σιωνιστών αφεντικών τους; Δεν τους καταλάβατε πόσο υποκριτές είναι!\nΕπίσης ο λαός έχει ευθύνη από την στιγμή που δέχεται γνώση, να παραμένει στην Εκκλησιαστική κοινωνία με τους Οικουμενιστές, εχθρούς της Ορθοδοξίας.\nΤο ημερολογιακό ζήτημα είναι μεγάλο και δεν μπορεί να εξαντληθεί σε λίγες σελίδες, αλλά θεώρησα χρέος μου να σας δώσω σε σμίκρυνση μια αλήθεια περί αυτού, το πώς ξεκίνησε και από πού προήλθε.\nΕίτε με το νέο (παπικό), είτε με το πάτριο (Ορθόδοξο), είμαστε όλοι Έλληνες όπου και εάν ανήκουμε, και ο Χριστός θέλει να είμαστε ενωμένοι και αγαπημένοι. Οι αιώνιοι εχθροί του γένους μας, που τους υποκινεί ο διάβολος, θέλουν να είμαστε πάντα ο ένας απέναντι του άλλου, για να μας έχουν υποχείριο τους.\nΟ Άχρονος Θεός δεν έχει ημερολόγια. Να ομολογούμε την αλήθεια, αλλά όχι να μισούμε τους αδερφούς μας, γιατί πολλοί σήμερα κρατάνε τους τύπους έχοντας χάσει την ουσία, που είναι η αγάπη.


Συνελήφθησαν στη Σύρο δύο ημεδαποί για κατοχή ναρκωτικών - Psts.gr\n23 Σεπτεμβρίου 2019 11:16\nΣυνελήφθησαν στη Σύρο δύο ημεδαποί για κατοχή ναρκωτικών ουσιών με σκοπό τη διακίνηση\nΚατασχέθηκαν -109- γραμμάρια κάνναβης και ζυγαριά ακριβείας\nΣυνελήφθησαν το Σάββατο (21 Σεπτεμβρίου 2019) στη Σύρο, από αστυνομικούς της ομάδας ΔΙ.ΑΣ. και του Τμήματος Ασφαλείας Σύρου-Ερμούπολης, δύο ημεδαποί ηλικίας 37 και 18 ετών κατηγορούμενοι για κατοχή ναρκωτικών ουσιών με σκοπό τη διακίνηση.\nΕιδικότερα, στο πλαίσιο ειδικών επιχειρησιακών δράσεων της Γενικής Περιφερειακής Αστυνομικής Διεύθυνσης Νοτίου Αιγαίου για την καταπολέμηση της διάδοσης των ναρκωτικών ουσιών, προχθές το μεσημέρι περιπολούντες αστυνομικοί της ομάδας ΔΙ.ΑΣ. πραγματοποίησαν έλεγχο στους κατηγορούμενους κατά τον οποίο διαπιστώθηκε ότι κατείχαν ποσότητα ακατέργαστης κάνναβης βάρους 4,8 γραμμαρίων, καθώς και δύο αυτοσχέδια τσιγάρα κάνναβης.\nΕπίσης σε έρευνα που έγινε, από αστυνομικούς του Τμήματος Ασφαλείας με την παρουσία δικαστικού λειτουργού, στην κατοικία του 37χρονου βρέθηκαν ποσότητα ακατέργαστης κάνναβης βάρους 108,4 γραμμαρίων και μια ζυγαριά ακριβείας.\n« Εγκρίθηκε η λειτουργία ολιγομε...\nΣύλληψη (2) ημεδαπών για οδήγη... »


Τι θα κάνει με Πρίγιοβιτς ο ΠΑΟΚ; | ONLINE-PRESS\nΑρχική Uncategorized Τι θα κάνει με Πρίγιοβιτς ο ΠΑΟΚ;\nΈτοιμοι να υποδεχθούν μία μεγάλη πρόταση για τον κορυφαίο επιθετικό του ελληνικού πρωταθλήματος είναι στον ΠΑΟΚ, καθώς ο Πρίγιοβιτς έχει μπει στο μάτι αγγλικής ομάδας.\nΣύμφωνα με πληροφορίες από την Πολωνία, οι άνθρωποι της Λέγκια είναι ενημερωμένοι για πρόταση κοντά στα 10.000.000 ευρώ για τον Αλεκσάνταρ Πρίγιοβιτς που θα δεχθεί ο ΠΑΟΚ για τον Σέρβο φορ και την ενημέρωση αυτή την έχουν, διότι η συγκεκριμένη ομάδα της Premier League θέλησε να μάθει για το ποσοστό μεταπώλησης (που είναι στο 10%).\nΑυτό σημαίνει πως ίσως και οι Θεσσαλονικείς γνωρίζουν ήδη για τις προθέσεις των Βρετανών! Τι θα κάνει σε μία τέτοια περίπτωση ο Ιβάν Σαββίδης; Τα 10.000.000 ευρώ που με λίγες διαπραγματεύσεις μπορεί να φτάσουν τα δώδεκα, είναι τεράστιο ποσό για ελληνική ομάδα, ακόμη κι αν δεν έχει άμεση ανάγκη, όπως ο ΠΑΟΚ. Ο ιδιοκτήτης της ΠΑΕ πρόσφατα προχώρησε σε αύξηση μετοχικού κεφαλαίου που σημαίνει πως καλύφθηκε η χασούρα από τη μη συμμετοχή στο Europa League.\nΕπίσης, υπάρχει μεγάλο πάθος για το πρωτάθλημα που σημαίνει πως προτεραιότητα δεν είναι η… οικονομική άνθηση, αλλά η διατήρηση του δυνατού έμψυχου δυναμικού.\nΠροηγούμενο άρθρο«Τη γλώσσα μού έδωσαν Ελληνική»: Η εισβολή των Greeklish και οι αντιδράσεις που προκάλεσαν\nΕπόμενο άρθροΑΥΣΤΡΑΛΙΑ: «Σταυρώστε τους! Κάψτε τους!» Κλίμα τρομοκρατίας κατά των χριστιανών που θέλουν να ψηφίσουν ΟΧΙ στο δημοψήφισμα για τον «γάμο» των ομοφυλόφιλων


EMA για AstraZeneca: Τα οφέλη του εμβολιασμού υπερτερούν | Athens Voice\nEMA για AstraZeneca: Τα οφέλη του εμβολιασμού υπερτερούν\n«Τα περιστατικά θρόμβωσης είναι πολύ σπάνια και χρειάζεται να αξιολογηθούν»\n«Δεν υπάρχουν ενδείξεις ότι το εμβόλιο της AstraZeneca έχει προκαλέσει την δημιουργία θρόμβων» ανέφερε η εκτελεστική διευθύντρια του ΕΜΑ\nΑναλυτικά οι δηλώσεις της Κουκ:\nΥπήρχαν 30 περιπτώσεις ως 10 Μαρτίου στην Ευρωπαϊκή Ένωση. Προστέθηκαν κι άλλες το Σαββατοκύριακο, οι αριθμοί είναι δυναμικοί. Σήμερα θα δούμε τα βήματα που ακολουθούμε στη διαδικασία. Υπάρχουν ανησυχίες στην ΕΕ για την τρέχουσα κατάσταση.\nΣήμερα υπάρχει νέα επαφή των ειδικών από όλα τα κράτη - μέλη για τις θρομβώσεις, ώστε να αναλυθούν δεδομένα από τα κράτη μέλη.\nΤην Πέμπτη θα φτάσουμε σε συμπέρασμα από τα δεδομένα που έχουμε συγκεντρώσει και θα ενημερώσουμε τον κόσμο\nΜελετούμε τα δεδομένα που έχουν προκύψει από συγκεκριμένες παρτίδες του εμβολίου κι αν αυτές συνδέονται με τις παρενέργειες. Η Αυστρία «πάγωσε» τη χρήση συγκεκριμένης παρτίδας. Δεν μπορούμε να αποκλείσουμε πως μπορεί να υπάρχει κάποιο θέμα στην παρασκευή του εμβολίου.\nΠροτεραιότητά μας είνα να διασφαλίσουμε την ασφαλή χορήγηση του εμβολίου στους Ευρωπαίους. Θέλουμε οι Ευρωπαίοι να εμπιστευτούν το εμβόλιο. Αν καταλήξουμε στο συμπέρασμα πως υπάρχει πρόβλημα που είναι άλυτο, τότε θα πάρουμε τα κατάλληλα μέτρα


friendshipiseverything.gr: Καλοκαίρι, νομίζω\nΘυμάμαι πολύ καλά τα\nπρώτα πράγματα της κάθε εποχής που δοκιμάζω.\nΤο πρώτο κεράσι, το πρώτο βερίκοκο, την πρώτη φορά που καθόμαστε έξω για να φάμε και κάνει ακόμα λίγο κρύο αλλά το αντέχουμε, το πρώτο μπάνιο, τον πρώτο σταθμό στη Γλυφάδα για μπιφτέκια και, φυσικά, το πρώτο καρπούζι. Μπορεί να μην το αναζητώ το καλοκαίρι επειδή έμαθα αλλιώς και ήθελα πάντα να βρέχει και να κάνει κρύο, όμως, τώρα πια, μπορώ να το πω. Άλλη εποχή σαν αυτήν δεν υπάρχει. Με το που γυρίζει ο μήνας Μάιος κι έχουμε 1η Ιουνίου, είναι σαν όλα να αλλάζουν. Ακόμα και φέτος που η ΕΜΥ τάζει βροχές το επόμενο διήμερο και την Κυριακή φύγαμε άρον άρον από το μπάνιο επειδή φύσαγε δαιμονισμένα κι έκανε κρύο, ο Ιούνιος δίνει το σήμα: ησύχασε. Τώρα ο ήλιος θα τα κάψει όλα, εσύ θα λιώσεις τρώγοντας κόκκινα φρούτα και θα ξανασκεφτείς γρήγορα και με νεύρο τον επόμενο Οκτώβριο. Καθόλου άσχημα. Ακόμα και τα παράξενα που σου συμβαίνουν το καλοκαίρι είναι κάπως πιο ήπια.


Νέα μικρότερα μοντέλα από αλουμίνιο σχεδιάζει η Jaguar\nΗ Jaguar θα ξεκινήσει νέα entry-level μοντέλα που ενδέχεται να είναι εξ ολοκλήρου από αλουμίνιο, σύμφωνα με αναφορές των μέσων ενημέρωσης. Η σειρά θα περιλαμβάνει ένα μικρομεσαίο sedan, ένα βάγκον κι ένα crossover, αναφέρουν οι Financial Times τη Δευτέρα 22 Ιουλίου (2013).\nΈως και 4% μειωμένη η αγορά αυτοκινήτων στη Ρωσία το 2013\nH αγορά αυτοκινήτων της Ρωσίας αναμένεται να μειωθεί έως και 4% το 2013, δήλωσε την Τρίτη 23 Ιουλίου (2013) ο αναπληρωτής υπουργός εμπορίου και βιομηχανίας της Ρωσίας, κ. Alexei Rakhmanov, καθώς η οικονομία της χώρας παραπαίει. «Θα δούμε μια πτώση από 2, ίσως 4%», είπε.\nΤο Ford Fiesta 1.0 EcoBoost κατέκτησε τον τίτλο WWCOTY 2013\nΤο νέο Ford Fiesta 1.0 EcoBoost αναδείχτηκε Women’s World Car of the Year 2013 (Παγκόσμιο Αυτοκίνητο της Χρονιάς) από γυναικεία κριτική επιτροπή. Το νέο Fiesta ονομάστηκε επίσης Οικονομικότερο Αυτοκίνητο της Χρονιάς 2013 από τις 18 εκπροσώπους του αυτοκινητιστικού Τύπου.\nΗ Suzuki ποντάρει πολλά στο νέο της SX4 S-Cross\nΗ Suzuki έχει ως στόχο να ενισχύσει τις Ευρωπαϊκές της πωλήσεις με το crossover SX4 S-Cross. Το αυτοκίνητο, που ανταγωνίζεται με μοντέλα όπως το Nissan Qashqai, αυτή τη στιγμή λανσάρεται σε όλη την Ευρώπη, με τιμή που ξεκινάει από 19.490 ευρώ στη Γερμανία.\nΝέα εφαρμογή του Opel Adam για iPad\nΗ εφαρμογή Opel Adam απλοποιεί τη διαδικασία διαμόρφωσης του αυτοκινήτου μέσω μιας συναρπαστικής εμπειρίας video game. Το πετυχημένο λανσάρισμα της εφαρμογής για iPad μέσω του Apple App Store σε 30 αγορές ανά τον κόσμο, παρότρυνε την Opel να εξελίξει την εφαρμογή και για το iPhone.\nΝέος κινητήρας 1.4 TFSI 150 ίππων για το Audi Q3\nΗ Audi ανακοίνωσε τη διάθεση του νέου της κινητήρα 1.4 TFSI 150 ίππων, με τον οποίο θα εφοδιάζει στο εξής το σπορ συμπαγές SUV μοντέλο της Q3. Το νέο Q3 1.4 TFSI διαθέτει χαρακτηριστικά που το κάνουν πλέον μια από τις πιο ιδανικές προτάσεις της κατηγορίας του στην αγορά.\nΗ Bentley ανακοίνωσε την ανάπτυξη του πρώτου SUV της μάρκας\nΗ Bentley δήλωσε την Τρίτη 23 Ιουλίου (2013) ότι θα προχωρήσει στην ανάπτυξη του πρώτου της SUV που θα αρχίσει να πωλείται το 2016, ως το πιο ισχυρό SUV στην αγορά. Η Bentley είπε ότι το SUV θα κατασκευάζεται στο εργοστάσιο του Crewe στην Αγγλία και θα δημιουργήσει 1.000 θέσεις εργασίας.\nΤροποποίηση διαδρομών λεωφορειακών γραμμών του ΟΑΣΑ\nΟ ΟΑΣΑ ανακοίνωσε ότι από το Σάββατο 27 Ιουλίου 2013, θα εφαρμοστούν τροποποιήσεις στο δίκτυο λεωφορειακών γραμμών, με στόχο την καλύτερη εξυπηρέτηση του επιβατικού κοινού και τη συγκοινωνιακή σύνδεση της ευρύτερης περιοχής με το δίκτυο του Μετρό.\nΝέος επικεφαλής ανάπτυξης προϊόντος για την Jaguar Land Rover\nΟ κ. Wolfgang Ziebart είναι ο νέο επικεφαλής ανάπτυξης προϊόντος της Jaguar Land Rover. Ο κ. Ziebart δεν βρίσκεται σε εντελώς άγνωστο περιβάλλον, καθώς στο παρελθόν, από ίδια θέση, διαχειρίστηκε την Rover, θυγατρική μάρκα του ομίλου BMW τότε.\nΣημαντική βελτίωση σε έρευνες ποιότητας η Kia Motors\nH J.D. Power & Associates στην έρευνα IQS (Initial Quality Study - Αρχική Ποιότητα) του 2013, κατατάσσει τα Kia Soul και Sportage σε υψηλές θέσεις στις κατηγορίες Compact Multi-Purpose Vehicle και sub-compact CUV αντίστοιχα στις ΗΠΑ, ενώ για πρώτη φορά η Kia κατατάσσεται στις 10 κορυφαίες θέσεις για την Αρχική Ποιότητα.\nΗ Mazda αποκλείει το ενδεχόμενο παραγωγής της στην Ευρώπη\nΗ Mazda δεν βλέπει καμία ανάγκη για την κατασκευή αυτοκινήτων στην Ευρώπη παρά την αύξηση των πωλήσεών της στην περιοχή. Η Ιαπωνική μάρκα πιστεύει ότι οι εξοικονομήσεις κόστους έχουν αποκτηθεί από ένα μεγάλο εργοστάσιο κι αυτό μπορεί να αντισταθμίζει τα οφέλη της τοπικής παραγωγής.\n100 θέσεις εργασίας προκαλεί το νέο κουπέ Rolls-Royce Wraith\nΗ Rolls-Royce θα δημιουργήσει 100 νέες θέσεις εργασίας, καθώς προετοιμάζεται να ξεκινήσει την παραγωγή του νέου της κουπέ, Wraith. Η πλειοψηφία των θέσεων εργασίας θα βασίζονται στην έδρα της υπό την κηδεμονία της BMW μάρκας, στο Goodwood της Νότιας Αγγλίας, αναφέρει η εταιρία.\nΔιεύρυνση της γκάμας του Audi A3 με ένα crossover το 2016-2017\nΗ γκάμα του Audi A3 αναμένεται να αποκτήσει ακόμη ένα μέλος, που αναμένεται στην αγορά το 2016 ή το 2017. Πρόκειται για ένα crossover γνωστό εσωτερικά ως elevated space vehicle που στοχεύει σε ένα συμπαγές crossover με κίνηση στους εμπρός τροχούς που προγραμματίζει η BMW.\nΗ 1η αγορά της Ευρώπης και 5η στον κόσμο από το 2020 η Ρωσία\nΗ Ρωσική αγορά αυτοκινήτων θα ξεπεράσει τη σημερινή της ύφεση, καθώς και τη Γερμανία, ως η μεγαλύτερη αγορά της Ευρώπης και η 5η μεγαλύτερη στον κόσμο απ’ το 2020, καθώς αυξάνεται η κατοχή αυτοκινήτου, σύμφωνα με μία μελέτη της Boston Consulting Group.\nΕλαστικά μειωμένου θορύβου της Pirelli για την Audi\nΗ Pirelli εξέλιξε νέα ελαστικά για το Audi Group, σχεδιασμένα με κριτήριο μία όσο το δυνατόν πιο αθόρυβη καμπίνα. Πρόκειται για το τελευταίο ορόσημο στην ιστορική τεχνολογική συνεργασία μεταξύ της Ιταλικής φίρμας και του Γερμανού κατασκευαστή αυτοκινήτων.\nΗ Hyundai ενισχύει την παραγωγή της στην Τουρκία\nH Hyundai θα αυξήσει την ετήσια δυναμικότητα παραγωγής στο εργοστάσιό της στην Τουρκία με 200.000 μονάδες, αφού η παραγωγή του αντικαταστάτη του μίνι της, i10, μετατοπίζεται από την Ινδία. Το εργοστάσιο της Hyundai στο Izmit της Τουρκίας παράγει επίσης και το i20.\nΣτο Μεξικό θα παράγεται η επόμενης γενιάς Mercedes CLA\nΗ Mercedes ενδέχεται να παράγει την επόμενη γενιά CLA στο Μεξικό, ως μέρος μιας κοινοπραξίας της με τη Nissan, δήλωσε ο διευθύνων σύμβουλος της Daimler, κ. Dieter Zetsche. Η CLA θα συναρμολογηθεί σε ένα εργοστάσιο της Nissan στο Aguascalientes του Μεξικού, αρχής γενομένης από το 2018.\nΕπίσημη παρουσίαση του νέου Datsun Go στο Νέο Δελχί της Ινδίας\nΗ Nissan Motor Co. παρουσίασε την Δευτέρα 15 Ιουλίου (2013) το 5-θυρο hatchback Go, το πρώτο μοντέλο με το σήμα Datsun, μετά από 32 χρόνια. Το Go θα αρχίσει να πωλείται στην Ινδία στις αρχές του 2014, ακολουθούμενη από τη Ρωσία, τη Νότια Αφρική και την Ινδονησία μέσα σε 2 χρόνια.\nΣτις 26 Ιουλίου 2013 σε λειτουργία οι νέοι σταθμοί του Μετρό\nΣύμφωνα με πληροφορίες μέσα από την ίδια την υπηρεσία, οι νέοι σταθμοί του Μετρό θα είναι αξιοποιήσιμοι από το επιβατικό κοινό από την Παρασκευή 26 Ιουλίου (2013). Πρόκειται για 4 σταθμούς στα νότια προάστια, στην Ηλιούπολη, τον Άλιμο, την Αργυρούπολη και το Ελληνικό.\nΡιζικές σχεδιαστικές αλλαγές αναμένονται στα νέα μοντέλα Lada\nΟ διευθυντής σχεδίασης της Avtovaz, κ. Steve Mattin, έχει στόχο να οδηγήσει μια σχεδιαστική επανάσταση στη Lada, με τον ίδιο τρόπο που ο επικεφαλής σχεδίασης της Kia, κ. Peter Schreyer, μετασχημάτισε την εικόνα της Νοτιοκορεατικής μάρκας.


Κοκκινη Πιπερια: October 2011\nΑναρτήθηκε από Κόκκινη Πιπεριά στις Monday, October 31, 2011 2 comments:\nΑναρτήθηκε από Κόκκινη Πιπεριά στις Thursday, October 27, 2011 No comments:\nΗ ιδρυτική διακύρηξη του Κοινωνικού Συνδέσμου\nΕμείς που ιδρύσαμε τον Κοινωνικό Σύνδεσμο έχουμε κάθε διάθεση να βρούμε έδαφος συνεργασίας με όσους μέσα στα κόμματα αγωνιούν και εργάζονται για γνήσιες μεταρρυθμίσεις και δεν προτάσσουν το προσωπικό ή το μικροπολιτικό όφελος· με ομάδες πολιτών σε όλη τη χώρα που ξεκινούν παράλληλη πορεία με τη δική μας· όπως και με κάθε φορέα που μπορεί να συμβάλλει στον κοινό σκοπό της εθνικής σωτηρίας και ανόρθωσης. Αλλά, πάνω από όλα, θέλουμε να συνεργαστούμε με κάθε πολίτη που πιστεύει ότι η Ελλάδα μπορεί και πρέπει να μπει ξανά στο δρόμο που αξίζει στα παιδιά μας. Σε όλους αυτούς απευθυνόμαστε.\nΔιαβάστε ποιοι στηρίζουν τον Κοινωνικό Σύνδεσμο\nΑναρτήθηκε από Κόκκινη Πιπεριά στις Wednesday, October 26, 2011 No comments:\nΑναρτήθηκε από Κόκκινη Πιπεριά στις Saturday, October 22, 2011 No comments:\n«Το "γαλλικό όνειρο" είναι ένα διαρκές πρόταγμα. Έρχεται από μακριά. Μερικές φορές φαίνεται να ξεθωριάζει, αλλά πάντα παρουσιάζεται μια ευκαιρία που κάνει τη φλόγα να ανάψει και πάλι. Οι προεδρικές εκλογές του 2012 αποτελούν μια τέτοια ευκαιρία. Νά γιατί ζητώ την εμπιστοσύνη των συμπατριωτών μου. Είμαι αντάξιός της; Εν πάση περιπτώσει, αισθάνομαι ότι οφείλω να είμαι. Θα επιτύχω στο έργο μου, αν αποκτήσω την εμπιστοσύνη τους; Θα προσπαθήσω με όλες μου τις δυνάμεις. Και θα συσπειρώσω όσο περισσότερους ανθρώπους μπορώ γύρω από το πρόγραμμά μου. Θα ήθελα η Γαλλία του 2017 να μην έχει το πρόσωπο του 2012. Πρόκειται για ένα πρόταγμα που προαναγγέλλει μια νέα κοινωνία; Κατά κάποιον τρόπο, ναι, γιατί θα πάρουμε κρίσιμες αποφάσεις που θα μας επηρεάσουν επί μακρόν, για μια ολόκληρη γενιά! Το "γαλλικό όνειρο" στηρίζεται στην έννοια της ισότητας ως κινήτρου και ως σκοπού. Αν, στο τέλος της θητείας μου, οι Γάλλοι πολίτες είναι πεπεισμένοι ότι στη χώρα υπάρχει περισσότερη δικαιοσύνη απ’ ό,τι στην αρχή της θητείας μου, τότε η Αριστερά θα μπορεί να διακηρύξει ότι στάθηκε στο ύψος της αποστολής της. Γνωρίζοντας, βεβαίως, ότι υπάρχουν πολλά ακόμα να γίνουν».\n«Η Αριστερά έθεσε τα ζητήματα της κοινωνίας, της εργασίας, των αδικιών και των ανισοτήτων, και υποστήριξε ότι οι "προλετάριοι" έχουν δικαίωμα στην ελευθερία, την πρόοδο, την αξιοπρέπεια, όπως όλοι οι άλλοι πολίτες. Ο Ζαν Ζωρές υπήρξε ένας από τους πρωτεργάτες αυτής της γενναιό δωρης σκέψης, στην οποία προσέδιδε οικουμενικά χαρακτηριστικά. Η Αριστερά δεν ήταν πάντοτε συνεπής στο ραντεβού της με την ιστορία. Όπως άλλωστε και οι αντίπαλοί της, υποτίμησε τον ρόλο των γυναικών, συμμετείχε "αλίμονο" στους αποικιακούς πολέμους, φάνηκε μερικές φορές δειλή μπροστά στην εξουσία του χρήματος, δεν ήταν πάντοτε τόσο ενάρετη όσο της υπαγόρευαν οι αρχές της. Αλλά εκπλήρωνε πάντα το καθήκον της να προσφέρει σε όλους ίσες ευκαιρίες, να υπερασπίζεται τη δικαιοσύνη όπου αυτή απειλούνταν, να προωθεί αταλάντευτα τις ατομικές και πολιτικές ελευθερίες. Στις αρχές του 21ου αιώνα οι σοσιαλιστές θα πρέπει να συνεχίσουν να υπηρετούν τη χώρα μας.\nΑυτή είναι και η έννοια της συμμετοχής μου. Θέλω να παραμείνω πιστός σε ιδέες που δικαιώνουν τη δράση μου».\n«Ο σοσιαλισμός δοκιμάζεται σήμερα, γεγονός που συνδέεται με την κρίση του ευρωπαϊκού ιδεώδους. Η σοσιαλδημοκρατία πρέπει να επαναπροσδιορίσει το μοντέλο της. Αλλά πρέπει να συνειδητοποιήσουμε ότι, ουσιαστικά, ο αγώνας παραμένει ίδιος και συνοψίζεται ως εξής: καλό είναι να κάνουμε ό,τι είναι εφικτό· αλλά αν μπορέσουμε να επιτύχουμε κάτι περισσότερο από το εφικτό, τόσο το καλύτερο».\nΚαι παρακάτω: «Θα ήταν σοβαρό σφάλμα αν ο σοσιαλισμός συνέχεε τον τρόπο με τον οποίο αγωνίζεται, τρόπο που σημαδεύεται αναπόφευκτα από τη χρονική συγκυρία, με το περιεχόμενο του αγώνα του. Θα ήταν λάθος να προσαρμόζεται απολύτως στην τρέχουσα επικαιρότητα και να λησμονεί τον ιστορικό του χρόνο. Ο σοσιαλισμός δεν διαγράφει την ταυτότητά του, αλλά την ανασυνθέτει ως κρίκο μιας εξέλιξης, ως στοιχείο του συνόλου».\nΤο ίδιο καθαρές είναι οι απόψεις του όσον αφορά τις αντιλήψεις εκείνες που διεκδικούν το Όλα ή Τίποτα. «Στην πραγματικότητα το ερώτημα που τίθεται είναι αν η άκρα αριστερά και κυρίως οι ψηφοφόροι της είναι έτοιμοι να συμβάλουν στην ήττα της δεξιάς και στην οπισθοχώρηση του νεοφιλελευθερισμού. Θέλουν την αλλαγή; Δεν τους ζητώ να γίνουν ρεφορμιστές, όσο εκείνοι δεν μας ζητούν να γίνουμε επαναστάτες. Δεν θέλουν να κυβερνήσουν. Το λαμβάνω υπόψη μου. Μήπως, όμως, αποδέχονται έτσι την ατέρμονη βασιλεία της δεξιάς; Εδώ βρίσκεται η πραγματική τους ευθύνη. Όσο για εκείνους τους σοσιαλιστές που είναι πρόθυμοι να τρέξουν πίσω από την άκρα αριστερά, τους προειδοποιώ: Ποτέ δεν θα τη φτάσουν».\nΤο πρώτο πράγμα που έκανε μόλις έθεσε υποψηφιότητα ήταν να κυκλοφορήσει ένα βιβλιαράκι με τίτλο «Συζήτηση με τον Φρανσουά Ολάντ» (κυκλοφορεί και στα ελληνικά, σε μετάφραση Στέφανου Νομικού από τις εκδόσεις Πόλις). Και ήδη στον πρόλογο του βιβλίου, στο ερώτημα γιατί θεωρεί σημαντική την έκδοση ενός βιβλίου εν όψει των προεδρικών εκλογών, απαντάει: «Η δημοκρατία είχε πάντοτε σε μεγάλη υπόληψη τα βιβλία, γιατί αυτά, μαζί με την εφημερίδα και το σχολείο, αποτελούν εργαλείο γνώσης και χειραφέτησης».\nΤο πρωί ανεβαίναν απο την Πατησίων διάφορα μπλοκ. Απο τη Μάρνη άλλα. Μερικοί φορούσαν καπελάκια πορτοκαλι, κάποιοι κόκκινα, κάποιοι άσπρα, ανά συνδικάτο φαντάζομαι. Στο Σύνταγμα είχαν κλείσει τους δρόμους, αλλά στη μέση, στην πλατεία, είχε κενό.\nΚάποια στιγμή είδα στη Σταδίου μια ομάδα να ανεβαίνει, νεαροί με μάσκες, μάσκες αερίων, μάσκες επαγγελματικές, μαντίλια, παλούκια στον ώμο με μαύρα σημαιάκια στην κορφή, προχωρούσαν ορμητικά προς τα πάνω, τα σκαλιά, τη Βουλή. Πέταξαν απο κει μολότοφ, βάλαν φωτιά, όπως είδα στην τηλεόραση αργότερα, σε ένα στέγαστρο φρουρού. Γύρισα προς τα πίσω, κατέβηκα την Πανεπιστημίου, άδεια, γεμάτη σκουπίδια, με μερικές παρέες να πηγαινοέρχονται. Τα κτίρια κλειστά όλα, άνυπεράσπιστα. Μεθαύριο θα έχουν ξεκολλήσει κι άλλα μάρμαρα απο τις προσόψεις, κι άλλες παλιές πέτρες, όπως εκείνη η τεράστια που την έβγαλαν απο τη γωνία Κριεζώτου και Πανεπιστημίου.\nΑς καταφέρω να τ' αντικρίσω όλα χωρίς να με νοιάζει. Γιατί να με νοιάζει; Περνάω απο τα Εξάρχεια, οι αφίσες στους τοίχους ξερνάνε μίσος, αν είχα αμφιβολίες για τα συναισθήματα δηλαδή... Αλλά γιατί με νοιάζει;\nΑυτους δεν τους νοιάζει ας πούμε, ακουμπάνε τις πλάτες στους τοίχους και γελάνε, διασκεδάζουν, περνάνε καλά, βρίσκουν ταίρι πιθανότατα. Αξέχαστα πρωινά στην ταραγμένη Αθήνα. Τη μισούν, ή τους είναι αδιάφορη. Μα κι εγώ τη μισούσα, γιατί τώρα με πήρε ο καημός που την καταστρέφουν;\nΝα κάθομαι σπίτι, να μη βγαίνω όταν κυκλοφορούν οι μαύροι καταστροφείς. Τους λένε μπαχαλάκηδες, πολύ χαϊδευτικό είναι. Χρειάζεται μια λέξη πιο αντιπροσωπευτική. Η πόλη τους ανήκει. Δεν μπορείς να φύγεις αν εγκλωβιστείς στο κέντρο, πρέπει να δεις όλη τη διαδικασία, να τους δεις να καταστρέφουν, να τρέχουν, να υποστείς τα δακρυγόνα, κι ύστερα στο σπίτι να διαβάζεις καταγγελίες για τη βία της αστυνομίας, γιατί έτσι πρέπει. Αν πεις ότι είδες και μη αστυνόμους να είναι πολύ βίαιοι, νεους μαυροφορεμένους να είναι πολύ βίαιοι, σε κοιτάνε περίεργα. Μα είσαι αφελής, είναι προβοκάτορες, ή είναι αναρχικοί, πάντως η αστυνομία φταίει. Γιατί να μην πείθομαι κι εγώ, να είμαι αγανακτισμένη κι ευτυχισμένη;\nΜε πιάνουν λυγμοί γιατί σκέφτομαι τα παιδιά μου. Πρέπει να φύγουν απο δω, γιατι δεν θα μπορούν να απολαύσουν μια βόλτα, δεν θα μπορούν να χαλαρώσουν και να θαυμασουν κάτι, δεν θα μπορούν να νοιώθουν ότι ζουν σε πόλη. Πώς να τα διώξω; Δεν θα έχουν πόλη, κι είναι νομίζω χειρότερα κι απο το να μην έχουν δουλειά. Δουλειά μπορεί να βρεις καποια στιγμή, πόλη όμως δεν γεννιέται. Αλλά το να φύγουν σημαίνει ότι θα είναι ξένοι εκεί που θα πάνε, δεν είναι απλό. Τι μου χρωστάνε και τα γέννησα εδώ; Δεν τα έκανα και σαν όλο τον κόσμο, να αδιαφορούν, δεν τους έδωσα βιος αλλού, τα μάθαινα να βρίσκουν ωραία μέρη στην Αθήνα...\nΤα μεγάλωσα στην Κυψέλη, ακουσον άκουσον! Καλά με ρωτούσαν όλοι, πώς είναι δυνατόν να μένετε στην Κυψέλη; Τόσο μέσα, τόσο εγκλωβισμένοι; Φοβάμαι ότι δεν θα μπορέσουν ποτέ να το γλεντήσουν έτσι σαν αυτούς εδώ, με πέτρες απο τις προσόψεις της πόλης τους, μαντίλια στο πρόσωπο, ορμητικό κι αναίσθητο βήμα. Κι ούτε να αδιαφορήσουν θα μπορέσουν, θα πονάνε σε όλη τους τη ζωή για την παρακμή και την απώλεια.\nΕίμαι ένοχη. Γέννησα παιδιά σε μια πόλη χαμένη. Έπρεπε να τα πείσω ότι ανήκουν σε κάποια 'κοινότητα ελλήνων' όχι να περιμένουν απολαύσεις απο την Αθήνα. Είναι βαθιές οι ρίζες, φταίει ο πατέρας μου που την έβλεπε λαμπερή και πλούσια. Και δεν είχαμε κοινότητα, νομίζαμε πως έχουμε πόλη.\nΠού να πάμε; Καθώς γυρίζω σπίτι αισθάνομαι σαν εκείνες τις αλβανίδες του Κοσοβου που βλέπαμε στην τηλεόραση να φεύγουν απο τα καμένα τους χωριά με το στρώμα τους πάνω σε κάρο. Μακάρι να είχα ένα κάρο κι ένα στρώμα να φορτώσω να φύγω. Ντρέπομαι τα παιδιά μου, δεν ξέρω πού να κρυφτώ.\nΠηγή: Ημερολόγιο Καταστρώματος\nΑναρτήθηκε από Κόκκινη Πιπεριά στις Wednesday, October 19, 2011 No comments:\nΤου Martin Schulz\nΜπορούμε να δούμε τις εικόνες στους δρόμους της Αθήνας, του Δουβλίνου, της Μαδρίτης και της Λισαβόνας. Να δούμε τι συμβαίνει όταν οι πολιτικές δεν διαθέτουν επαρκή δημοκρατική νομιμότητα: εκεί, τα μέτρα λιτότητας εκλαμβάνονται ως προστάγματα των Βρυξελλών.\nΟ πρόσφατες προτάσεις οικονομικής διακυβέρνησης όπως τέθηκαν από την καγκελάριο Μέρκελ και τον πρόεδρο Σαρκοζί, απλώς δεν είναι αρκετά καλές. Μια εξαμηνιαία συνάντηση των αρχηγών κρατών και κυβερνήσεων δεν έχει τα χαρακτηριστικά μιας οικονομικής κυβέρνησης που μπορεί να αντιδράσει με ταχύτητα στις εξελίξεις των αγορών και να βάλει τα κράτη σε μια τάξη. Οι μεγαλόστομες, συγκεχυμένες προσεγγίσεις, δεν θα αναπτερώσουν την εμπιστοσύνη ούτε των αγορών, ούτε των πολιτών.\nΟι εξελίξεις, έχουν ενισχύσει έτι περαιτέρω μια ανησυχητική τάση που εγώ αποκαλώ «συνοδοκορυφίτιδα» - την τάση των αρχηγών κρατών και κυβερνήσεων να λαμβάνουν όλο και περισσότερες αποφάσεις από μόνοι τους, αγνοώντας την Ευρωπαϊκή Επιτροπή και το Ευρωπαϊκό Κοινοβούλιο και περιφρονώντας τις κοινοτικές διαδικασίες. Πρόκειται για μια επικίνδυνη τάση, για δύο λόγους.\nΤέτοιες αποφάσεις δεν θα πρέπει να αφήνονται στους αργηχούς κρατών και κυβερνήσεων, ούτε να λαμβάνονται σε συγκεχυμένα διεθνή φόρα, στα οποία δεν έχουν πρόσβαση, ούτε έλεγχο, τα εθνικά κοινοβούλια. Μπορούμε να δούμε τι συμβαίνει στους δρόμους της Αθήνας, του Δουβλίνου, της Μαδρίτης και της Λισαβόνας, όταν οι πολιτικές δεν διαθέτουν επαρκή δημοκρατική νομιμότητα: εκεί, τα μέτρα λιτότητας εκλαμβάνονται ως προστάγματα των Βρυξελλών.\nΕμείς, οι Ευρωπαίοι, βρισκόμαστε αντιμέτωποι με μια ξεκάθαρη επιλογή: αν θέλουμε να διατηρήσουμε το ευρώ και το πιο συναρπαστικό πολιτικό εγχείρημα που υπάρχει σήμερα στον κόσμο, τότε χρειαζόμαστε περισσότερη Ευρώπη. Εναπόκειται στο Ευρωπαϊκό Κοινοβούλιο να πολεμήσει για μια Ευρώπη ταυτόχρονα δημοκρατική και άξια της εμπιστοσύνης των πολιτών της.\nΠηγή: Περιοδικό Μεταρρύθμιση\nΑναρτήθηκε από Κόκκινη Πιπεριά στις Wednesday, October 19, 2011 1 comment:\nΑναρτήθηκε από Κόκκινη Πιπεριά στις Tuesday, October 18, 2011 No comments:\n«Η κοινωνική πολιτική σε δύσκολους καιρούς: οικονομική κρίση, δημοσιονομική λιτότητα και κοινωνική προστασία»\nΕισαγωγή στο βιβλίο tου Mάνου Ματσαγγάνη «Η κοινωνική πολιτική σε δύσκολους καιρούς: οικονομική κρίση, δημοσιονομική λιτότητα και κοινωνική προστασία» το οποίο πρόκειται να κυκλοφορήσει τον Οκτώβριο 2011 από τις εκδόσεις Κριτική.\nΣτο σημείο ζερό\nΓια τους σκουπιδόλοφους δεν έχουμε να πούμε τίποτε: είναι αηδιαστικοί, θα φέρουν την πανούκλα, υποβαθμίζουν τη ζωή μας. Πρόκειται για μια αθλιότητα την οποία εμπεδώσαμε πολύ προτού έλθει η κρίση. Για το πολιτικό σύστημα που οδηγεί στον σκουπιδόλοφο έχουμε να πούμε πολλά κι ακόμη περισσότερα έχουμε να πούμε για τη μετάβαση στην επόμενη φάση, όπου οι δρόμοι της πόλης θα είναι πεντακάθαροι αλλά οι μισοί κάτοικοι θα ζουν στον υπόνομο. Για τις απεργίες των λεωφορείων δεν χρειάζεται να επαναλάβουμε ότι ταλαιπωρούν τον κοσμάκη, θα πρέπει όμως να σταθούμε και στις πολιτικές ευθύνες των κυβερνήσεων που καταδίκασαν τις εταιρείες μεταφορών. Πράγματι οι διοικήσεις έδιναν στους οδηγούς το ένα μπόνους μετά το άλλο: επίδομα προθέρμανσης οχήματος, επίδομα έγκαιρης προσέλευσης, επίδομα γάλακτος. Ταυτόχρονα αγόραζαν οχήματα σε τιμή πενταπλάσια της αξίας, χωρίς ποτέ να γίνει έλεγχος. Εν τούτοις θα ήταν χρησιμότερο, αντί να ανασκαλεύουμε τις αιτίες του κακού, να εστιάσουμε στα μελλούμενα. Οταν θα έχουν τελειώσει οι κινητοποιήσεις, όταν θα έχουν ελαχιστοποιηθεί οι μισθοί των οδηγών και θα έχει εξυγιανθεί ο κλάδος, το επιβατικό κοινό δεν θα τα σκέφτεται όλα αυτά: θα ψάχνει να βρει χρήματα για να πληρώσει το εισιτήριο του τρόλεϊ – που θα έχει ακριβύνει ακόμη περισσότερο.\nΕχουμε καταλάβει πώς φαντάζεται η κυβέρνηση το λειτουργικό κράτος. Ενα εύγλωττο παράδειγμα βρίσκεται στους κάδους απορριμμάτων. Την καθαριότητα θα αναλάβουν ιδιωτικές εταιρείες οι οποίες θα κοστίζουν λιγότερο στο Δημόσιο και θα προσφέρουν μια μονίμως αστραφτερή πόλη. Για να επιτευχθεί αυτό και για να κερδίσει ο ιδιώτης το κατιτίς του δεν αρκεί η εντατικοποίηση της δουλειάς. Θα χρειαστεί να συμπιεστούν και οι μισθοί. Για ακόμη μεγαλύτερη εξοικονόμηση θα ευρεθούν πλάγιοι τρόποι αποφυγής εξόδων, όπως η περικοπή των σπάταλων και περιττών ενσήμων. Ηδη θεσμοθετήθηκε το ημερήσιο ένσημο για να εξυπηρετηθούν οι εργοδότες. Εχει κανείς αμφιβολία ότι οδηγούμαστε σε μια εργασιακή ζούγκλα όπου όλα θα λειτουργούν άψογα και όλοι οι δούλοι θα στέκονται προσοχή για να μη χάσουν τα ψίχουλα της αμοιβής τους; Είναι προφανές ότι η σπατάλη του παρελθόντος οδηγεί πολλούς στα άκρα, να υποστηρίζουν δηλαδή ότι πρέπει να μπει τάξη και στο όνομα της τάξης επιτρέπεται η περιστολή του κοινωνικού κράτος. Το κρίσιμο ερώτημα δεν είναι αν θέλουμε να καταργήσουμε κάθε έννοια κράτους πρόνοιας, αν δεχόμαστε τις απολύσεις, τις ιδιωτικοποιήσεις. Το κρίσιμο ερώτημα αφορά τις εναλλακτικές επιλογές. Η κυβέρνηση επιτίθεται αποκλειστικά στους εύκολους στόχους θεωρώντας ότι η «μεταρρύθμιση» θα είναι αναίμακτη. Το μήνυμα είναι «μην απεργείτε, μην αντιδράτε, μη διαμαρτύρεστε γιατί δεν έχετε να κερδίσετε κάτι». Δεν υπολογίζει ότι όλοι αυτοί που διαμαρτύρονται με άκομψο και αντικοινωνικό τρόπο απλά δεν έχουν να χάσουν τίποτε.\nΠηγή: BHMA Online\nΑναρτήθηκε από Κόκκινη Πιπεριά στις Sunday, October 16, 2011 1 comment:\nΑναρτήθηκε από Κόκκινη Πιπεριά στις Saturday, October 15, 2011 No comments:\n"Οπαδός ενός ιδιότυπου επαρχιωτισμού, χρησιμοποιεί την καλλιτεχνική του δύναμη για να τον προπαγανδίσει. Πολιτικά αδαής, μονολιθικός, ναΐφ, αντιευρωπαίος, ο Λάκης Λαζόπουλος υπήρξε και παραμένει ένας δογματικός. Ισχύς του, η λήθη – κι ας έχει, κατά καιρούς, επικαλεσθεί στις τηλεοπτικές του εκπομπές τη διαπλαστική ισχύ της ιστορίας. Χάρη στη λήθη μπορεί να σκεπάζει όχι μόνο τις καλλιτεχνικές του αστοχίες όσο, κυρίως, τις επιλογές του στη ζωή του και στην πολιτική".\nΠριν από μερικές ημέρες, με πήρε στο τηλέφωνο ένα φιλικό μου πρόσωπο. Είχα καιρό να ακούσω νέα του, χάρηκα με τη συνομιλία μας, δώσαμε υποσχέσεις να συναντηθούμε σύντομα από κοντά και, πριν κλείσουμε τη συνομιλία μας, με ρώτησε ποιος με έβαλε να γράψω ένα αρνητικό κείμενο για τον Λάκη Λαζόπουλο –κείμενο που δημοσιεύθηκε στην εφημερίδα όπου εργάζομαι1. Ξαφνιάστηκα, διότι το φιλικό μου αυτό πρόσωπο ξέρει καλά ότι δεν υπάρχει περίπτωση να με βάλει κανείς να γράψω οτιδήποτε επί παραγγελία ενώ, αν είχε διαβάσει καλά το επίμαχο κείμενο, θα είχε διαγνώσει ότι είναι υπαγορευμένο από μια βαθιά ανάγκη ξεκαθαρίσματος των πραγμάτων – και όταν έχω αυτή την ανάγκη μπορώ να βάζω τη διασκέδαση πάνω κι απ’ τη δουλειά. Και για μένα, το κείμενο εκείνο ήταν διασκέδαση. Στην ίδια συνομιλία, μου επισημάνθηκε ότι και άλλα επικριτικά κείμενα είχαν γραφεί στην ίδια εφημερίδα για τον Λαζόπουλο, πράγμα που μοιάζει με ενορχηστρωμένη επίθεση. Απάντησα ότι δεν υπάρχει πιο φυσικό πράγμα, να ενοχλούνται περισσότερο του ενός αρθρογράφοι ή κριτικοί από τις επιδόσεις του τηλαυγούς αστέρος κι ότι, όταν κάποιος ενοχλείται από τη δημόσια συμπεριφορά ή, περισσότερο, από το έργο ενός καλλιτέχνη που εκφράζεται από το μαζικότερο μέσο των ημερών, την τηλεόραση, είναι φυσικό να θέλει να εκφράσει δημόσια την ενόχλησή του ή, ακόμα περισσότερο, να εξηγήσει τους λόγους αυτής της ενόχλησης. Αναρωτήθηκα επίσης πώς είναι δυνατόν ένας καλλιτέχνης που χρησιμοποιεί τη φόρμα της τηλεοπτικής επιθεώρησης και αφοριστικά συνήθως περιλούζει πολιτικά και τηλεοπτικά πρόσωπα να θεωρεί ότι ο ίδιος θα βρίσκεται εσαεί εκτός κριτικής.\nΠολιτικά αδαής, μονολιθικός, ναΐφ, αντιευρωπαίος, ο Λάκης Λαζόπουλος υπήρξε και παραμένει ένας δογματικός. Ισχύς του, η λήθη – κι ας έχει, κατά καιρούς, επικαλεσθεί στις τηλεοπτικές του εκπομπές τη διαπλαστική ισχύ της ιστορίας. Χάρη στη λήθη μπορεί να σκεπάζει όχι μόνο τις καλλιτεχνικές του αστοχίες όσο, κυρίως, τις επιλογές του στη ζωή του και στην πολιτική (που συχνά μετατρέπονται σε καλλιτεχνική δράση, έστω και αν εν τέλει χρησιμεύουν σε λόγο χειραγώγησης υπέρ ενός συναισθηματικού ανορθολογισμού). Οπαδός ενός ιδιότυπου επαρχιωτισμού, χρησιμοποιεί την καλλιτεχνική του δύναμη για να τον προπαγανδίσει – έχει και μια υστεροβουλία να το κάνει, στο πλαίσιο αυτού του επαρχιωτισμού αρδεύει το μεγάλο μέρος του κοινού του. Κατανοητό. Στο κάτω κάτω δεν έχει υπάρξει στην ιστορία ανυστερόβουλος λαϊκιστής.\nΑναρτήθηκε από Κόκκινη Πιπεριά στις Friday, October 14, 2011 1 comment:


ΕΛΛΑΚΤΩΡ: Μπορεί η νέα διοίκηση να χαρακτήρισε (ανεπισήμως) ως «αστειότητες» την κίνηση των Μπάκου-Καϋμενάκη να την αμφισβητήσουν εμπράκτως, στο πεδίο των μετόχων (πέραν δηλαδή των νομικών ενεργειών που έκαναν), ωστόσο το αίτημά τους για σύγκληση έκτακτης συνέλευσης φαίνεται να έχει πίσω του μια στρατηγική πίεσης προς την πλευρά των Ολλανδών, προκειμένου είτε να δημιουργήσουν είτε να επιταχύνουν εξελίξεις.\nΜε βάση την κατανομή… κουκιών της πρόσφατης συνέλευσης, οι εφοπλιστές δεν έχουν θεωρητικά καμία πιθανότητα να υπερισχύσουν. Ωστόσο, ανάμεσα στα κουκιά των Ολλανδών, ήταν και ο Λεωνίδας Μπόμπολας, με ποσοστό άνω του 12%. Οι ίδιοι δε οι Ολλανδοί της Reggeborgh εμφανίζονται να έχουν ποσοστό περίπου 14,5%, πολύ μικρότερο από αυτό που αθροίζουν ως δικαιώματα ψήφου οι… αντιφρονούντες.\nΗ επίμαχη συνέλευση αναμφίβολα θα διεξαχθεί αφού λήξει η προθεσμία για την εξάσκηση του γνωστού option αγοράς που κατέχουν οι Ολλανδοί, στις μετοχές του Λεωνίδα Μπόμπολα.\nΚι εδώ αρχίζουν τα… σενάρια. Σκοπεύει η Reggeborgh να αγοράσει όντως τις μετοχές του τελευταίου, όπως έχει το δικαίωμα, αλλά όχι την υποχρέωση να πράξει; Θα υπάρξει ίσως παράταση της συμφωνίας, που όμως θα δημιουργήσει ερωτήματα στην αγορά; Κι αν δεν συμβεί τίποτε από τα δύο, τι θα πράξει ο Λεωνίδας Μπόμπολας;\nΤο είχαμε πει εξαρχής, ότι δεν αναμέναμε πως η υπόθεση αυτή θα λήξει σύντομα κι έτσι ακριβώς συμβαίνει. Το σίριαλ φαίνεται ότι θα έχει πολλά ακόμη επεισόδια.\nΥΓ: Θυμίζουμε ότι το ποσοστό των δύο εφοπλιστών, μαζί με τον επίσης εφοπλιστή Διαμαντίδη, κινείται σχεδόν στο 31%, ήτοι επικίνδυνα κοντά στο ποσοστό καταστατικής μειοψηφίας, που μπορεί να μπλοκάρει αυξήσεις κεφαλαίου κι άλλες μεγάλες εταιρικές εξελίξεις. Και βεβαίως εύκολα υψηλότερο του συγκεκριμένου ορίου, ανάλογα με το πόσοι μέτοχοι θα συμμετάσχουν.\nΤελικά, η ΕΛΛΑΚΤΩΡ εμφανίζεται να έχει πια πολλούς λιγότερο ή περισσότερο ετερόκλητους και αλληλοσυγκρουόμενους «ρυθμιστές», σε βαθμό που ίσως να απειλείται το όποιο μέλλον της.\nΟύτως ή άλλως, δεν είμαστε και τόσο σίγουροι ότι το... ευτυχές μέλλον της ΕΛΛΑΚΤΩΡ απασχολεί ιδιαιτέρως, τουλάχιστον κάποιους από τους σημερινούς μεγαλομετόχους της.\nΑΔΜΗΕ ΣΥΜΜΕΤΟΧΩΝ: Ούτε επτά μήνες δεν έμεινε στη θέση του προέδρου και διευθύνοντος συμβούλου της ΑΔΜΗΕ Συμμετοχών ο διορισμένος από τον προηγούμενο υπουργό ΠΕΝ Κωστή Χατζηδάκη.\nΟ καθηγητής Χρήστος Αγιακλόγλου παραιτήθηκε και σύμφωνα με ανεπίσημες πηγές, η εισηγμένη αποδίδει την αποχώρησή του στον φόρτο εργασίας που είχε και τη δυσκολία του να συντονίσει τα καθήκοντά του στην εταιρεία με αυτά της έδρας του στο Πανεπιστήμιο Πειραιά.\nΠάντως, υπάρχουν και φήμες που αναφέρουν πως ανάμεσα στον καθηγητή και τα υπόλοιπα μέλη του Δ.Σ. της εισηγμένης, η χημεία δεν ήταν και η καλύτερη...


Τι κατάλαβαν αυτοί που χλεύασαν και έβρισαν τον νεκρό Θέμο; Έβγαλαν χολή και τους περιμένει τιμωρία. - nassosblog.gr\n87.9k Views by Nassosblog 28 Ιανουαρίου, 2019, 10:10 πμ inMedia\nΤι κατάλαβαν αυτοί που χλεύασαν και έβρισαν τον νεκρό Θέμο; Έβγαλαν χολή και τους περιμένει τιμωρία.\nΠολλές φορές φιλοξενώ στο μπλόγκ μου απόψεις άλλων. Είτε αναγνωστών είτε επιστημόνων. Σήμερα αποφάσισα να μοιραστώ μαζί σας τις σκέψεις ενός νέου και πολλά υποσχόμενου δικηγόρου. Ενός δικηγόρου που γράφει για όλη αυτη τη λάσπη που πέταξαν στον ανεμιστήρα κάποιοι επώνυμοι και ανώνυμοι μετά την είδηση του θανάτου του Θέμου.\nΤην ίδια ώρα πλήθος βουλευτών, Υπουργών και γενικά επιφανών προσώπων της πολιτικής ηγεσίας του τόπου, σύσσωμος ο δημοσιογραφικός κόσμος, μερικοί από τους μεγαλύτερους Ποινικολόγους της χώρας, εκπρόσωποι μερικών από τους μεγαλύτερους επιχειρηματίες της Ελλάδος, συγγενείς και φίλοι έδωσαν το παρών στην κηδεία του.\n«Ήταν μεγάλο σοκ για μένα ο χαμός του Θέμου Αναστασιάδη»\nΔείτε ποια ήταν η τελευταία επιθυμία του Θέμου Αναστασιάδη\nΗ Στεφανίδου «λύγισε» όταν αναφέρθηκε στην παρουσία των παιδιών του Αναστασιάδη στην κηδεία του\nΈφοδος της Αστυνομίας σε Club. Τους κόπηκε το γέλιο ξαφνικά\nΣυνέβη χθες. Ελληνίδα παρουσιάστρια βάζει ηλεκτρική φορώντας το σουτιέν της.


Η νέα επίθεση στα blogs …»πάρτους τα λεφτά (που δεν έχουν) και τρέχα! | News.kozaninet.gr\nΗ νέα επίθεση στα blogs …»πάρτους τα λεφτά (που δεν έχουν) και τρέχα!\nΆρθρο του Συντ. Ομάδα On Μάρτιος - 28 - 2011\nΞεκίνησε απο τους δήθεν εκβιασμούς …και τώρα πάει να χτυπηθεί με τις αγωγές. Θέλουν να περάσουν το μήνυμα …οτι εντάξει σας καλύπτει η ανωνυμία αλλά έχουμε και άλλους τρόπους να το βουλώσετε! Τα πράγματα δεν είναι ούτε τόσο απλά ούτε τόσο συνομωσιολογικά. Στην υπόθεση Ιντερνετ μπλέκονται και διαπλέκονται συμφέροντα , παρασυμφέροντα, κράτος και παρακράτος. Και οι δήθεν καλοθελητές να υπάρχουν blogs κάνουν την βρώμικη δουλειά. Και μπορεί η υπόθεση δολοφονίας Γκιόλια …μέσα απο την στοχοποίηση να πέρασε ένα μήνυμα, αλλά αποκάλυψε και άλλα πράγματα που δείχνουν και υπόγειες διαδρομές. Άλλωστε επίτηδες αφήνουν το διαδίκτυο να είναι μπουρδέλο και με διάφορους κομπογιαννίτες να κάνουν παιχνίδι. Και συνεχίζουν την καραμέλα της ταυτοποίησης …και της ΙP όταν δεν λειτουργεί η υποτιθέμενη μοναδική αρχή για το απόρρητο των επικοινωνιών και την προστασία του. Μπλέκουν τις τσόντες , τις ηλιθιότητες στα social network …τα επιχειρηματικά συμφέροντα και αντίστροφα.\nHigilight, Γράφουν..., ΔΙΑΔΥΚΤΙΟ, Δικαστικά


Ο ΘΗΣΑΥΡΟΣ ΤΗΣ ΜΑΘΗΣΗΣ: Δεν καρφώνουμε!\nΔημιουργήθηκε απ΄ τη δασκάλα ΚΑΡΑΙΣΚΟΥ ΠΑΡΑΣΚΕΥΗ για μαθητές και γονείς\nΠως θα εξηγήσετε στα παιδιά την διαφορά μεταξύ του να ζητήσουν βοήθεια και να «καρφώσουν» κάποιον άλλο.\nΣας έχει τύχει το παιδί σας να «καρφώσει» το αδελφάκι του χωρίς λόγο ή–ακόμα χειρότερα- να αποκρύψει μια σημαντική πληροφορία επειδή παρερμήνευσε τον κανόνα «δεν καρφώνουμε»; Εάν ναι, έχει έρθει η ώρα να ξεκαθαρίσετε την διαφορά για να βεβαιωθείτε ότι στο μέλλον δεν θα συμβεί κάτι παρόμοιο.\nΑρχικά, κάντε μια συζήτηση με το παιδί σας για το τι είναι ενημέρωση και τι κάρφωμα και προσπαθήστε να του δώσετε να καταλάβει την διαφορά. Βεβαιωθείτε ότι στο τέλος της συζήτησης θα μπορεί να σας απαντήσει στο γιατί είναι σημαντικό να ξέρει την διαφορά.\nΚατόπιν, ζητήστε του να σας αναφέρει παραδείγματα του τι είναι ενημέρωση και τι κάρφωμα. Εάν δεν μπορεί να σκεφτεί αντιπροσωπευτικά παραδείγματα κάντε του εσείς μερικές ερωτήσεις και ζητήστε του να τα διαχωρίσει.\nΡωτήστε, φερ’ ειπείν:\nΟ φίλος σου καπνίζει. Είναι κάρφωμα ή πρέπει να το πεις;\nΟ αδελφός σου έχει σκαρφαλώσει στο πατάρι; Είναι κάρφωμα ή πρέπει να το πεις;\nΟ συμμαθητής σου μουτζούρωσε το τετράδιο. Είναι κάρφωμα ή πρέπει να το πεις;\nΗ ξαδέλφη σου σου πήρε το παιχνίδι; Είναι κάρφωμα ή πρέπει να το πεις;\nΤέλος για να κάνετε φανερή την διαφορά φτιάξτε μαζί ένα πινακάκι για να ξέρει πώς να αξιολογεί κάθε περίπτωση. Ορίστε το δικό μας:\nΑναρτήθηκε από ΠΑΡΑΣΚΕΥΗ ΚΑΡΑΙΣΚΟΥ στις 9.10.14\nΕτικέτες ΓΙΑ ΓΟΝΕΙΣ\nΜΑΘΑΙΝΩ ΤΗΝ ΠΡΟΠΑΙΔΕΙΑ\nΒΡΑΒΕΙΑ!!!! ΕΥΧΑΡΙΣΤΩ ΑΠΟ\nfatsules.blogspot.gr 57onnews.blogspot.com http://efibarlou.blogspot.gr http://htaxhmetonhlio.blogspot.gr nipvikimix.blogspot.com\nΑΝΑΓΝΩΣΤΙΚΟ Α ΔΗΜΟΤΙΚΟΥ\nΑΝΑΓΝΩΣΤΙΚΟ Γ ΔΗΜΟΤΙΚΟΥ\nΠΑΙΧΝΙΔΙΑ ΤΗΣ ΑΥΛΗΣ\nΖΩΑ ΤΟΥ ΑΓΡΟΚΤΗΜΑΤΟΣ\nΤΑ ΠΑΙΧΝΙΔΙΑ ΤΟΥ ΑΤΑΚΤΟΥ\nΜΑΘΗΣΗ ΚΑΙ ΕΚΠΑΙΔΕΥΤΙΚΑ ΠΑΙΧΝΙΔΙΑ\nΙδέες για καλοκαιρινή διακόσμηση πόρτας\nΔΗΜΟΔΙΔΑΣΚΑΛΟΣ - Αρχικη\nΣτο Μόσταρ της Βοσνίας – Ερζεγοβίνης ο πρωθυπουργός\nΔιαγωνίσματα Ιστορίας Ε τάξης\nΈκθεση εικαστικών 2018\nΆλφα Κενταύρου Α | 1ο Δ.Σ.Μελισσίων Τάξη Α1\nΑΝΕΞΑΡΤΗΤΗ ΚΙΝΗΣΗ Δασκάλων και Νηπιαγωγών\nΑντιδρούμε δικαστικά στην προσπάθεια του ΥΠΠ να στραγγαλίσει τις εκπαιδευτικές οργανώσεις\nΓιορτή και Σχόλη\nΤο γεμιστό αερόστατο\nΤα έξι καπέλα της σκέψης του De Bono\nΤΟ ΜΕΛΛΟΝ ΤΗΣ ΑΝΘΡΩΠΟΤΗΤΑΣ (αποσπάσματα)\nΚΑΡΑΓΓΕΛΗ ΚΥΡΙΑΚΗ - ΜΑΡΙΑ (ΔΑΣΚΑΛΑ)\nΜαθητές με άποψη\nΜελισσάκια στα ηλιοτρόπια\nΜικρούλικα εν τάξη\nΔωρεά από το "Ίδρυμα Βασιλείου Γ. Μελά για την Προσχολική Αγωγή"\nΈνα σχολείο στο διάστημα.\nΤο καλοκαίρι στους πίνακες ζωγραφικής\nΤΑ ΠΑΙΔΙΑ ΓΡΑΦΟΥΝ\nΠρωτη και καλυτεροι!\nΤα καβουράκια μας!\nΤα δευτεράκια μεγάλωσαν!\nΤΑ ΞΕΦΤΕΡΙΑ ΤΟΥ ΣΧΟΛΕΙΟΥ\nΤα Ξεφτέρια του Σχολείου μας σας εύχονται υγεία και ευτυχία για τον νέο χρόνο.\nΠαιχνίδι με το ζάρι\nΕΠΙΣΚΕΨΗ ΣΤΟ ΒΡΑΧΟ ΤΗΣ ΑΚΡΟΠΟΛΗΣ\nΕυχαριστώ, Νίκη, για το πρώτο μου βραβείο\nΕΥΧΑΡΙΣΤΩ ΤΗ ΜΑΡΙΑ ΚΑΙ ΤΟ ΜΙΑ ΜΑΤΙΑ ΣΤΑ ΧΡΟΝΙΚΑ ΤΟΥ ΝΗΠΙΑΓΩΓΕΙΟΥ\nΛΕΞΙΚΟ ΕΛΛΗΝΙΚΗΣ ΓΛΩΣΣΑΣ\nΠΡΟΣΤΑΣΙΑ ΣΤΟ ΔΙΑΔΥΚΤΙΟ\nΑΣΦΑΛΗΣ ΠΛΟΗΓΗΣΗ (παιχνιδι)\nΓΛΩΣΣΑ Α ΔΗΜΟΤΙΚΟΥ\nΓΛΩΣΣΑ Β ΔΗΜΟΤΙΚΟΥ\nΓΛΩΣΣΑ Ε ΔΗΜΟΤΙΚΟΥ\nΟΧΙ ΣΤΗ ΒΙΑ\nΠΑΡΑΓΩΓΗ ΓΡΑΠΤΟΥ ΛΟΓΟΥ\nΑΣΚΗΣΕΙΣ ΓΙΑΤΗ ΔΕΥΤΕΡΑ ΤΑΞΗ\nΕΚΠΑΙΔΕΥΤΙΚΕΣ ΚΟΙΝΟΤΗΤΕΣ ΚΑΙ ΙΣΤΟΛΟΓΙΑ\nΟ ΓΡΑΦΟΥΛΗΣ ΚΑΙ Η ΓΡΑΦΟΥΛΑ\nΠΑΙΖΩ ΜΕ ΤΗΝ ΩΡΑ\nΗ ΕΛΕΥΘΕΡΗ ΕΓΚΥΚΛΟΠΑΙΔΕΙΑ\nΔιαδικτυακή εκπαιδευτική πύλη ψυχαγωγίας και μάθησης\nΗ ΑΡΚΟΥΔΙΤΣΑ ΚΑΛΛΙΣΤΩ\nΝΑ ΣΟΥ ΠΩ ΜΙΑ ΙΣΤΟΡΙΑ\nΤΗΛΕΟΡΑΣΗ ΚΑΙ ΕΚΠΑΙΔΕΥΣΗ


Ο ΑΘΑΝΑΤΟΣ Δημήτρης Βάβουλας! - Gentikoule\nΠοδόσφαιρο, Συλλογή φωτογραφιών —23/4, 13:09\nΟ ΑΘΑΝΑΤΟΣ Δημήτρης Βάβουλας!\nΕπτά χρόνια πέρασαν, μια ημέρα σαν την σημερινή, όταν έφυγε από την ζωή ο Δημήτρης Βάβουλας, ένας από τους 10 κορυφαίους ποδοσφαιριστές στην 90χρονη ιστορία του ΟΦΗ.\nΟ άνθρωπος που έγραψε με χρυσά γράμματα το όνομα του στην ιστορία του συλλόγου έφευγε από την ζωή σε ηλικία 85 χρόνων δίχως ωστόσο να υπάρχει έστω ένας φίλαθλος του ΟΦΗ που να τον έχει ξεχάσει. Oι παλιότεροι που τον είχαν δει να αγωνίζεται, είχαν να λένε για ένα πραγματικό “τανκ” μέσα στην αντίπαλη περιοχή και τον μύθο του Δημήτρη Βάβουλα τον έχτισαν οι ατελείωτες ιστορίες που τον συνοδεύουν.\nΠοιος ήταν ο Δημήτρης Βάβουλας\nΟ Δημήτρης Βάβουλας γεννήθηκε την ίδια χρονιά με τον ΟΦΗ. Το 1925. Και είναι δεδομένο ότι αυτά τα παιχνίδια της μοίρας μόνο τυχαία δεν μπορούν να χαρακτηριστούν. Ο Δημήτρης Βάβουλας δένεται με τον ΟΦΗ από την πρώτη στιγμή που φοράει την φανέλα με την ασπίδα του συλλόγου παίζοντας στα Χεντέκια. Το όνομα του αρχίζει και γίνεται θρύλος και μάλιστα υπάρχει μια ιστορία που τον συντροφεύει ακόμα δείχνοντας πως άνθρωποι όπως ο Δημήτρης Βάβουλας δεν πρόκειται να ξεχαστούν ποτέ, όσα χρόνια και δεκαετίες περάσουν.\nΟ… θρύλος που συντροφεύει το όνομα του Δημήτρη Βάβουλα είναι ότι παίζοντας σε ένα παιχνίδι με τον ΟΦΗ έκανε ένα σουτ που κατέληξε στο δοκάρι της αντίπαλης εστίας διαλύοντας το στην κυριολεξία, δείγμα του πόσο δυνατό σουτ διέθετε ο “Μήτσος”, όπως συνήθιζε να τον λέει ο κόσμος.\nΟ Δημήτρης Βάβουλας, γνωστός για τον αδαμάντινο χαρακτήρα του έχοντας μια οικογένεια να θρέψει, φρόντιζε πάντα να πηγαίνει τα πρωινά στην δουλειά σηκώνοντας αμέτρητα τσουβάλια με σταφίδες και τα απογεύματα να φροντίζει να μην χάνει καμία προπόνηση του ΟΦΗ.\nΟ πρώτος διεθνής του ΟΦΗ\nΟ Δημήτρης Βάβουλας είναι ο πρώτος ποδοσφαιριστής στην ιστορία του ΟΦΗ που χρίστηκε διεθνής φορώντας την φανέλα της εθνικής ομάδας. Μπορεί εκείνη την περίοδο να αγωνιζόταν στον Εθνικό όπου είχε πάρει μεταγραφή όμως αυτό δεν σβήνει από την ιστορία το γεγονός ότι χρίστηκε διεθνής ένας ποδοσφαιριστής που έχει φορέσει την φανέλα του μεγαλύτερου Κρητικού συλλόγου.